Eparama, Tamadra Kece na Vakabauta | Vakabauta Dina\n1, 2. Sa veisau vakacava na vuravura mai na gauna i Noa, e tarai Eparama vakacava qori?\nNI RAI cake o Eparama, e raica sara na vale cecere e tadrava tu mai na nona siti o Uri. * Dua na ka na maue e rogo tiko mai kina qai kuvu cake tiko ga na kubou. Era baci vakacaboisoro tiko na bete ni kalou vula. Raitayaloyalotaki Eparama ni vuki tani, e kurea na uluna qai laurai e vacuna nona cudru. Ni gole tiko yani i vale, e siviti ira sara na ilala e gaunisala, de dua a vakasamataka tiko na qaravi matakau sa roboti Uri tu. Tekivu mai na gauna i Noa, sa takalevu sara e vuravura na sokalou lasu!\n2 A mate o Noa ni vo ga e rua na yabaki me sucu o Eparama. Ni ratou sobu mai waqa o Noa kei na nona vuvale ni oti na Waluvu levu, a cabora sara na peteriaki qori e dua na isoro vua na Kalou o Jiova, qai vakavuna na Kalou me basika na drodrolagi. (Vkte. 8:20; 9:12-14) Ena gauna oya, a laurai ga e vuravura na sokalou savasava. Ia qo, ni sa tetevi vuravura yani na ikatini ni tabatamata mai vei Noa, sa kunekunei dredre sara na sokalou savasava. Era sokaloutaka na kalou lasu na tamata kece ga. E qaravi matakau mada ga na tamai Eparama o Tira, de dua e dau bulia sara ga na matakau.—Josua 24:2.\nE yaco vakacava o Eparama me ivakaraitaki vakasakiti ni vakabauta?\n3. Na itovo cava e kilai tani kina o Eparama, na cava eda rawa ni vulica kina?\n3 E duidui sara o Eparama. Ni toso tiko nona bula, e kilai tani tiko ga ena vuku ni nona vakabauta. A qai uqeti na yapositolo o Paula me vakatokai koya me “tamadra kece na vakabauta”! (Wilika Roma 4:11.) Meda raica mada qo na itekitekivu ni nona mai turaga vakabauta o Eparama. Eda rawa ni vulica eke na sala meda vakaukauataka kina na noda vakabauta.\nQaravi Jiova ni Oti na Waluvu\n4, 5. E mai kilai Jiova vakacava o Eparama, na cava eda na rairai tukuna kina ni dina qori?\n4 E mai kila vakacava na Kalou o Jiova o Eparama? Eda kila nira tu na dauveiqaravi yalodina i Jiova e vuravura ena gauna oya. E dua vei ira o Semi. E sega ni ulumatua o koya vei ratou na tolu na luvei Noa, ia e dau cavuti ga eliu na yacana. De dua e yaco oya ni rui vakasakiti na nona vakabauta. * Ni oti na Waluvu, a kaya o Noa ni o Jiova na “Kalou i Semi.” (Vkte. 9:26) E dau dokai Jiova o Semi, e doka tale ga na sokalou savasava.\n5 Vakacava, a kilai Semi o Eparama? Kena irairai ni kilai koya. Vakasamataka mada ni se gonetagane o Eparama. Sa na wacava nona marau ni kila ni se bula tiko na tukana, a raica tale ga na veika kece a yaco ena va na senitiuri ena itukutuku ni kawatamata! A raica o Semi na ca ni bera na Waluvu, a raica na Waluvu levu e vakasavasavataka na vuravura, na tauyavu ni imatai ni matanitu e vuravura nira tubu tiko na lewena, kei na gauna rarawataki ni talaidredre i Nimiroti ena Tawa mai Pepeli. A sega ni oka o Semi ena tara ni tawa oya. Ni vakasesea gona o Jiova na nodra vosa na dau taravale, e vosataka tiko ga o Semi kei na nona vuvale na vosa taumada ni kawatamata, na vosa i Noa. E wili ena vuvale qori o Eparama. Sa macala ga ni dau dokai Semi o Eparama ni tubu cake tiko. Kena ikuri, a bula vata kei Eparama o Semi ena dua na gauna balavu. De a vulica o Eparama vei Semi e levu na ka me baleti Jiova.\nE cata o Eparama na qaravi matakau e takalevu tu e Uri\n6. (a) E vakaraitaka vakacava o Eparama ni vuli mai na ka e yaco ena Waluvu? (b) A vakacava sara tu mada nodrau bula o Eparama kei Serai?\n6 Se mani cava e yaco, a vuli vakalevu o Eparama mai na ka e yaco ena Waluvu. E dau saga o koya me lako vata kei na Kalou me vakataki Noa ga. Qori na vuna e cata kina o Eparama na qaravi matakau qai duatani duadua vei ira e Uri, ena nona vuvale mada ga. Ia e qai kunea e dua na nona itokani talei. E vakawatitaki Serai, na marama e kilai tani na kena totoka kei na nona dau vakabauti Jiova. * Erau sega ni vakaluveni, ia rau marautaka vakalevu nodrau qaravi Jiova vata. Rau mani susugi Loti na vugoi Eparama, ni luveniyali.\n7. Mera vakadamurimuri Eparama vakacava na imuri i Jisu?\n7 A sega vakadua ni biuti Jiova o Eparama me lai qaravi matakau e Uri. E yalorawarawa kei Serai me rau duatani vei ira na qaravi matakau ena vanua oya. Ke da vinakata me dina noda vakabauta, meda cakava tale ga oya. Meda yalorawarawa tale ga ni duatani vei ira na qaravi matakau. E kaya o Jisu ni o ira nona imuri era na “sega ni vakavuravura” ena sevaki ira tale ga o vuravura. (Wilika Joni 15:19.) Ke o mani vakila na rarawa nira cati iko na lewe ni nomu vuvale se itikotiko ni o vakatulewataka mo qaravi Jiova, nanuma tiko ni levu tale ga era dau sotava qori. Sega ni dua na ka mo leqataka, o lakovata tiko kei na Kalou me vakataki Eparama ga kei Serai.\n“Mo Biuta na Nomu Vanua”\n8, 9. (a) Na ituvaki guiguilecavi dredre cava a sotava o Eparama? (b) Na cava e tukuna o Jiova vei Eparama?\n8 Dua na siga, a sotava o Eparama e dua na ka e guiguilecavi dredre. A vakasavuya vua na Kalou o Jiova e dua na itukutuku! E sega ni vakamacalataka na iVolatabu se a ciqoma vakacava na itukutuku qori o Eparama, e tukuna ga ni rairai vua na turaga yalodina qo na “Kalou lagilagi.” (Wilika Cakacaka 7:2, 3.) De dua ena veivuke ni agilosi, a raica rawa kina o Eparama na nona lagilagi vakasakiti na iliuliu Cecere ni lomalagi kei vuravura. Eda rawa ga ni raitayaloyalotaka na levu ni marau i Eparama ni raica na duidui ni Kalou bula, kei na matakau e sokaloutaki ena gauna oya.\n9 Na cava e tukuna o Jiova vei Eparama? “Mo biuta na nomu vanua kei ira na wekamu mo lako ina vanua au na vakaraitaka vei iko.” A sega ni tukuna o Jiova na vanua e nanuma tiko—ena vakaraitaka ga vei Eparama o koya. Kena imatai, ena biuta tu mai o Eparama na nona vanua kei ira na wekana. Ena gauna eliu, e dau ka bibi vei ira ena Tokalau e Loma na vuvale. Ni dua na tagane me biuta na wekana qai toki vakayawa, qori e ka vakarerevaki sara, vei ira eso e vinaka cake na mate mai na nodra toki!\n10. Na cava e gadrevi kina me rau vakuai rau o Eparama kei Serai ni rau biuta na nodrau vanua e Uri?\n10 Me biuta na nona vanua o Eparama e vinakati kina na yalo ni vakuai koya. E dua na siti osooso qai vutuniyau o Uri. (Raica na kato “ Na Siti Erau Biuta tu Mai o Eparama kei Serai.”) E laurai ena vakekeli nira tu eliu na vale vivinaka e Uri, era tuvani vinaka tu ena lomanibai, eso na vale qori e 12 na kena rumu se sivia, me nodra na vuvale kei na dauveiqaravi. E tu kina na tobu ni wai, valelailai kei na isovasova ni benu. Vakasamataka tale ga ni rau sa qase sara o Eparama kei Serai, sa rairai yabaki 70 o Eparama qai 60 o Serai. A vinakata o Eparama me vakacegu qai qaravi vinaka o Serai—na ka era dau vinakata mera cakava na tagane vakawati vinaka vei watidra. Raitayaloyalotaka mada nodrau veitalanoataka tiko na ilesilesi qo, na lomatarotaro kei na kauai ni lomadrau. Ena rairai marau sara ga o Eparama ni duavata kina o Serai! Me vakataki koya ga, a yalorawarawa o Serai me biuta tu mai na nona vale vinaka kei na veika kece e tu kina.\n11, 12. (a) Na vakavakarau kei na vakatulewa cava a caka taumada ni bera ni biu o Uri? (b) Na cava a rairai yaco ena mataka nira biubiu?\n11 Ena vakatulewa qori, dua na ka na levu ni ka me rau cakava o Eparama kei Serai. Levu na vakasosolo kei na veika me rau tuvanaka taumada. Na cava me rau na kauta ena ilakolako qo, ina vanua rau sega ni kila, na cava tale ga me rau biuta tu mai? Koya e bibi sara nodrau vakatulewa me baleti ira na bula vata tu kei rau. Na cava erau na vakatulewataka me baleta na kena turaga o Tira? Erau mani lewa me rau kauti koya, rau qaravi koya tale ga. De dua a vakadonuya o Tira mai vu ni lomana, ni vakamacalataka na kena itukutuku ni dua na peteriaki o koya ni tokitaka nona vuvale mai Uri. E kena irairai ni sa tinia o Tira na qaravi matakau. E tomani Eparama tale ga ena ilakolako qo o Loti na vugona.—Vkte. 11:31.\n12 Sa qai yaco mai na mataka me ratou biubiu kina. Raitayaloyalotaka mada nira sa soqoni vata ena taudaku ni siti ena ikelimusu kei Uri. Era usani na iyaya ena kameli kei na asa, era kumuna yani na nodra qelenimanumanu, vuvale kei ira na dauveiqaravi. Sa dua na ka nodra nanamaki. * De dua sa matadra kece tu vei Eparama me tukuna mera toso. Sa qai toso yani na ilakolako, biu tu mai vakadua o Uri.\n13. Era vakaraitaka vakacava e levu na dauveiqaravi i Jiova nikua na yalo vata ga a vakaraitaka o Eparama kei Serai?\n13 Nikua, e levu na dauveiqaravi i Jiova era vakatulewataka mera toki ina vanua e gadrevi vakalevu kina na dautukutuku ni Matanitu ni Kalou. Eso tale era nanuma mera vulica na vosa vou mera vakalevutaka kina na nodra cakacaka vakaitalatala. Era nanuma tale ga eso mera tovolea na taba ni veiqaravi era se sega ni matau kina. Na vakatulewa va qo ena gadrevi kina mera vakuai ira—nodra tu vakarau ni vakuai ira mai na so na iyau vakayago. Sa bau totoka dina na yalo qori, era vakataki rau sara ga o Eparama kei Serai! Eda rawa ni vakadeitaka ni na levu sara na ka ena solia vei keda o Jiova ni vakatauvatani kei na ka eda solia vua, ke tiko vei keda na vakabauta va qo. E sega vakadua ni dau guilecava o koya me vakaicovitaki ira na vakabauta. (Iper. 6:10; 11:6) Vakacava, a cakava qori vei Eparama?\nTakosovi na Uferetisi\n14, 15. E vakacava na ilakolako mai Uri i Karana, na cava e rairai nanuma kina o Eparama me ratou tiko vakalekaleka e Karana?\n14 Era sa qai matau mai na veitosoyaki na matailakolako qo. Vakasamataka mada ni vodo toka o Eparama, taubale o Sera, vakalailai rau veisau, nodrau veivosaki e veicurumaki kei na rorogo ni lali mai na nodra beleti na manumanu. O ira mada era sega ni matau ena ilakolako qo, era sa matau sara ena vakaduri kei na uruci ni valelaca, ra qai vukea na kena turaga o Tira me dabe vinaka ena dela ni kameli se asa. Era gole ina vuaira nira vakamuria na bati ni Uciwai na Uferetisi. E toso tiko ga na ilakolako qo me vica vata na siga kei na macawa.\n15 Nira sa taubaletaka oti e 960 na kilomita, era yacova yani na veibure e vaka na ibulibuli ni sova ni oni mai Karana, na siti vutuniyau ena itatakoso ni gaunisala ni veivoli mai na Tokalau ina Wesi. Era cegu e kea ra qai tiko kina vakalekaleka. De dua sa rui malumalumu o Tira me toso tale.\n16, 17. (a) Na veiyalayalati cava a marautaka vakalevu o Eparama? (b) A vakalougatataki Eparama vakacava o Jiova ni se tiko mai Karana?\n16 Toso na gauna, e qai mate o Tira ni sa yabaki 205. (Vkte. 11:32) E vakacegui Eparama sara ga mai na nona rarawa ni vosa tale vua o Jiova. E cavuta tale vua na ivakaro vata ga a tukuna mai Uri, qai vakamatatataka vua na nona yalayala. Ena yaco o Eparama me “matanitu levu,” era na qai vakalougatataki na vuvale kece e vuravura ena vukuna. (Wilika Vakatekivu 12:2, 3.) Ni marautaka vakalevu na veiyalayalati qo kei na Kalou, e kila o Eparama ni sa gauna ni toso.\n17 Sa qai levu ga na vakasosolo ena gauna qo, ni a vakalougatataki Eparama o Jiova ni se tiko e Karana. E tukuni ena itukutuku oya “nai yau kecega eratou sa rawata, kei na tamata eratou sa rawata mai Karana.” (Vkte. 12:5) Me dua na matanitu, ena vinakati vei Eparama na iyau kei na dauveiqaravi—e dua na vuvale levu. E sega ni dau vakavutuniyautaki ira na nona dauveiqaravi o Jiova, ia e dau solia vei ira na veika ga era gadreva me vakayacori kina na nona inaki. Ni karoni vinaka tu, e liutaki ira nona ilawalawa o Eparama ina vanua e sega ni kila.\nVakatovolei nodrau vakabauta o Eparama kei Serai ni rau biuta na bula vakacegu e Uri\n18. (a) Na gauna cava a yaco kina vei Eparama na ka vakairogorogo ena ivolatukutuku ni veika e cakava na Kalou vei ira na nona tamata? (b) Na cava tale eso na ka bibi a yaco ena ika14 ni Naisani ena veiyabaki tarava? (Raica na kato “ Na Tikinisiga Bibi ena iVolatabu.”)\n18 E taura e vica na siga na ilakolako mai Karana i Kakimisi, na vanua era dau takosova kina na Uferetisi na ilawalawa dauveilakoyaki. De dua qo na vanua e yaco kina vei Eparama na ka vakairogorogo ena ivolatukutuku ni veika e cakava na Kalou vei ira na nona tamata. A yaco qo ena ika14 ni siga ni vula qai vakatokai me Naisani, ena 1943 B.S.K., a liutaka kina na nona ilawalawa o Eparama ni takosova na uciwai. (Lako 12:40-43) E tiko ena sauca na vanua a yalataka o Jiova me vakaraitaka vei Eparama. Ena siga oya e vakayacori sara kina na veiyalayalati ni Kalou vei Eparama.\n19. Na cava e okati ena yalayala i Jiova vei Eparama, na cava a rairai vakasamataka o Eparama?\n19 Ni ratou gole ina sauca o Eparama kei na nona ilawalawa, era lai cegu vakalailai ena vunikau lelevu mai More volekati Sikemi. A vosa tale e kea o Jiova vei Eparama. E cavuti sara ga ena gauna qo na yalayala ni Kalou ni kawa i Eparama ena taukena na vanua. A bau vakasamataka tale o Eparama na parofisai i Jiova e cavuti mai Iteni, o koya e cavuti me “kawa,” ena qai vakabula na kawatamata ena dua na gauna? (Vkte. 3:15; 12:7) De dua sa tekivu kila tiko mai vakalalai, ni okati tale ga o koya ena inaki i Jiova.\n20. E vakaraitaka vakacava o Eparama ni vakavinavinakataka na veika dokai e solia vua o Jiova?\n20 E vakavinavinakataka vakalevu o Eparama na veika dokai e solia vua o Jiova. Ni lako voli ena vanua—sa macala tu ga ni na qaqarauni nira se tawana tiko na kai Kenani—e cegu vakalailai o Eparama me tara na icabocabonisoro vei Jiova, a cakava taumada volekata na veivunikau lelevu mai More, dua tale volekati Peceli. E masuta na yaca i Jiova, e rairai vakavinavinakataka na nona Kalou mai vu ni lomana, ni vakasamataka na nodra veigauna mai muri na nona kawa. De a vunau tale ga vei ira na kai Kenani era tiko tikivi koya. (Wilika Vakatekivu 12:7, 8.) E levu sara na veika dredre ena qai vakatovolei kina na vakabauta i Eparama ena nona ilakolako qo. A sega ni bau nanuma lesu o Eparama na vale kei na veika vinaka a biuta tu yani e Uri. E dei ga o koya ena veika se bera mai. E tukuni me baleti Eparama ena Iperiu 11:10: ‘A waraka tiko na siti e dei na kena yavu, na siti e tara e cakava na Kalou.’\n21. E duidui vakacava noda kila na Matanitu ni Kalou vei Eparama, na cava e uqeti iko mo cakava?\n21 Eda kila sara e levu na ka na dauveiqaravi i Jiova me baleta na siti vakaivakatakarakara oya—na Matanitu ni Kalou—ni vakatauvatani kei Eparama. Eda kila ni sa veiliutaki tiko mai lomalagi na Matanitu ni Kalou, sa na voleka ni mai vakarusa na ituvaki kei vuravura qo, eda kila tale ga ni Kawa i Eparama a yalataki tu mai ena gauna makawa, o Jisu Karisito e sa veiliutaki tiko ena Matanitu oya. Sa na bau ka dokai dina meda raici Eparama tale ni sa vakaturi mai. Ena qai kila kina o Eparama se a vakayacori vakacava na inaki i Jiova! O na via raica se vakayacora vakacava o Jiova na veika kece e yalataka? Se mani cava e yaco, mo tomana tiko ga na veika a cakava o Eparama. Vakaraitaka na yalo ni vakuai iko, talairawarawa, qai vakavinavinakataka na itavi dokai e solia vei iko o Jiova. Ni o vakadamurimuria na vakabauta i Eparama na “tamadra kece na vakabauta,” ena yaco tale ga o koya me tamamu!\nNa Siti Erau Biuta tu Mai o Eparama kei Serai\nSa dau tabaka na isoqosoqo i Jiova na kedra italanoa veiuqeti o ira era volai ena iVolatabu kei na vanua era bula kina. Kena ivakaraitaki na ivakamacala ni siti rau biuta tu mai o Eparama kei Serai e tiko ena ilavelave ni Awake! 22 Me, 1988:\n“VOLEKATA na tadrua ni Toba o Perisia kei na siti o Baghdad e tu kina na ibinibini biriki qele rairai ca. E yadrava tu na vanualala qai dravuisiga qo. E vakacacana na cagi e kauta mai na kuvu kei na todra ni siga, e irusarusa vakanomodi, vakavo ga ke tagi na manumanu ena bogi. Qo ga na ka sa vo tu e Uri, e dau kilai tu me siti qaqa.\n“Vakasamataka mada na irairai kei Uri ena va na udolu na yabaki sa oti. Ena isi ni batiniuciwai na Uferetisi e toka kina na siti vutuniyau qo! Era yatuni ena bati ni gaunisala na veivale vulavula kei na sitoa. Ena gauna ni basa era veiletitaka na isau ni iyaya na dauveivoli kei ira na volivoli. Era cakacaka ena siga kei na bogi na tamata cakacaka ena kena caka na waniculacula vulavula mai na ivivivi vutinisipi. Era taubale yani na bobula mera vakasobura mai waqa na iyau lelevu era vakau yani.\n“E yaco kece tiko na maqusa qo ena daku ni valenisoro cecere e laurai rawa ena veiyasa ni siti. Era gole yani na dausokalou ina valenisoro mera qarava kina na kalou tani era vakabauta ni vakavuna na vutuniyau e Uri—na kalou vula o Nanna, se o Sin.\n“Ia na iboi ni isoro e cabori ena dela ni pirimiti cecere oya, e tawasavasava qai bona vua e dua ga na turaga. Na yacana o Eparama.”\nNa Tikinisiga Bibi ena iVolatabu\nE bibi duadua ena tuvai ni gauna ena iVolatabu na siga e takosova kina o Eparama na Uciwai na Uferetisi. Eso tale na ka bibi a yaco ena tikinisiga oya ni oti e vica tale na yabaki. Ni oti vinaka e 430 na yabaki, ena ika14 ni Naisani, 1513 B.S.K., a sereki ira na Isireli mai Ijipita o Jiova mera lai taukena na vanua a yalataka vei Eparama. (Lako 12:40, 41; Kala. 3:17) Ena tikinisiga vata tiko ga oya ena 33 S.K., a kumuni ratou na nona yapositolo o Jisu qai tauyavutaka kei ratou e dua na veiyalayalati, me ratou okati ena matanitu vakalomalagi ena vakarau vakaotia na leqa kece ni kawatamata. (Luke 22:29) Me yacova mai na gauna qo, era dau soqoni vata e veiyabaki na iVakadinadina i Jiova mera vakananuma na iVakayakavi ni Turaga ena tikinisiga vata ga ni nodra ivolanivula na Jiu—14 ni Naisani.—Luke 22:19.\n^ para. 1 Oti e vica na yabaki, a veisautaka na Kalou na yaca i Eparama me o Eparaama, kena ibalebale “Tamadra na Matanitu e Vuqa.”—Vkte. 17:5.\n^ para. 4 O Eparama tale ga e dau cavuti eliu vei ratou na luvei Tira, ia e sega ni ulumatua o koya.\n^ para. 6 E muri, e qai veisautaka na Kalou na yaca i Serai me o Sera, kena ibalebale “Raluve.”—Vkte. 17:15.\n^ para. 12 Era veiletitaka eso na vuku se a susugi na kameli ena gauna i Eparama se sega. E sega ni tu e dua na kena ivakadinadina. E vakamacalataki vaka vica ena iVolatabu ni kameli tale ga e okati tiko ena veika e taukena o Eparama.—Vkte. 12:16; 24:35.\nNi yaco tu na qaravi matakau, e vakaraitaka vakacava o Eparama na vakabauta?\nE tarai iko vakacava nona yalorawarawa o Eparama me biuti Uri?\nE vakalougatataka vakacava o Jiova na vakabauta i Eparama?\nO na vakadamurimuria vakacava na vakabauta i Eparama?\nVakacava e sega ni nuitaki na iVolatabu ni tukuna ni se “sega ni dua na tamata sa raica na Kalou,” ia e volai tale ga ni o Mosese sa “raica na Kalou ni Isireli”?\niMeli iMeli “Tamadra Kece na Vakabauta”


The Fiji Times » Bogi ni iTaukei e na Adi Senitoa\nBogi ni iTaukei e na Adi Senitoa\n31 July, 2017, 11:02 am\nUpdate: 11:02AM NODA Railesu e na macawa oqo eda na wilika kina na kena dau bula ka namaki na bogi ni i Taukei e na gauna e dau vakayacori kina na Adi Senitoa.\nNi wilika sara na bogi ni i Taukei ka a vakayacori e na yabaki 1963, e na macawa ka dau namaki vei keda na lewe i Viti:\nSa oti koto yani na soqo ni Adi Senitoa kei na veika kece e da a marau tiko mai kina e na loma ni macawa taucoko sa oti me yacova sara na i ka otioti ni kena siga Vakarauwai sa oti ni a qai sarava kina e udolu vakaudolu na tamata sarasara na i lakolako ni Adi Senitoa e lomai Suva me yaco yani ki rara levu, na Albert Park.\nE na bogi ni Vakaraubuka e a vakayacori kina e rara levu na Bogi ni i Taukei, na bogi talega ka a qai solia kina na karauni vei koya ka sa liu e na veisivisivi ni Adi Senitoa ni yabaki oqo, ko Ruci Koroi.\nE dina ga ni a draki ca vakalailai tu na vanua e na bogi ko ya, ia e sega ni tarovi ira na i Taukei era a vakaitavi e na veivakamarautaki se me ra a yalo lailai kina, ka ni oqo na i otioti ni bogi ka ra gadreva kina me ra vakayacora na veika e so me sivia na veibogi yani e liu.\nEra a tiko e na bogi ni i Taukei na Turaga Bale na Vunivalu (Ratu George Cakobau) kei ira na vei turaga lelevu tale e so vata kei na Turaganikoro e Suva o C A Stinson.\nE a tekivu donu e na 8 na kaloko na soqo ni ratou sa mai yatuni tu e mata ni vale ni sarasara ko iratou na lewe tolu ka ratou a taura na i covi.\nNa i matai ni covi me Adi Senitoa e a soli vei Ruci Koroi, ka vakaisalataki koya kina na Gone Turaga na Vunivalu ko Ratu George Cakobau.\nE a i tavi nei Eta Uluvula na Adi Senitoa e na yabaki sa oti (1962) me kauta cake yani na i sala vua na Turaga na Vunivalu ka ratou yadravi koya yani e dua na matawesi bula, ka ratou meke yarayara tiko yani me yacova sara ni sa la�ki soli na i sala vei Ruci Koroi.\nNi vakatokari oti ga na i sala, e ratou sa qai vakaraitaki wavoki e na dua na lori (Landrover) na gone yalewa e lewe tolu ka ratou vakaicovi ko Ruci Koroi Gela Moore kei Adi Litia Samanunu.\nE ratou a baci yadravi iratou tale voli na matawesi ka ratou a yadravi Eta ni kau cake nai sala.\nE lako vata kei na i lakolako oqo, ka lako vata na i lakolako oqo na domo ni vakatagi ni mataivalu.\nOti koya sa tekivu sara na veivakamarautaki ni Bogi ni i Taukei ka liutaka ko Joeli Kaumaititiya.\nA dolava taumada na veivakamarautaki na matasere ni Vale ni Lotu mai Nabua.\nSa totoka dina na kedra i rairai ni ra vakaisulu tavoi damudamu ramase qai mai kuria yani na malumu ni tolodra kei na ligadra lako vata na toso ni yaloka ni matadra.\nNi sa oti na veika kece era sa qai la�ki yatuni mai rara na matasere kei ira kece na vakaitavi e na Bogi ni i Taukei me ra lagata na noda sere kilai levu ni vakamoce na �Isa Lei�.


Mera Vulica na Gone—Dau Nuitaki\nWILIKA ENA VOSA Afrikaans Albanian American Sign Language Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Belize Kriol Bengali Bislama Boulou Brazilian Sign Language Bulgarian Cambodian Catalan Cebuano Changana (Mozambique) Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Cibemba Cinyanja Colombian Sign Language Croatian Cuban Sign Language Czech Danish Douala Drehu Dutch Efik English Estonian Ewe Finnish French Garifuna Georgian German Greek Greenlandic Gujarati Gun Haitian Creole Hebrew Hiligaynon Hindi Hiri Motu Hmong (White) Hungarian Ibanag Icelandic Igbo Iloko Indian Sign Language Indonesian Italian Italian Sign Language Japanese Kannada Kazakh Kekchi Kikaonde Kiluba Kinyarwanda Kirghiz Kiribati Kirundi Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Latvian Lingala Lithuanian Lomwe Low German Luganda Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mbunda Mongolian Myanmar Nahuatl (Central) Nahuatl (Guerrero) Nahuatl (Huasteca) Navajo Ndebele (Zimbabwe) Nepali Ngangela Norwegian Nyaneka Nyungwe Pangasinan Papiamento (Aruba) Papiamento (Curaçao) Persian Polish Polish Sign Language Portuguese (Brazil) Portuguese (Portugal) Punjabi Quechua (Bolivia) Quichua (Chimborazo) Quichua (Imbabura) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Spanish Sign Language Sunda Swahili Swahili (Congo) Swedish Tagalog Tamil Tarascan Tatar Telugu Tetun Dili Thai Tigrinya Tlapanec Tok Pisin Tshwa Turkish Tuvaluan Twi Tzeltal Ukrainian Uzbek Vietnamese Wallisian Waray-Waray Wayuunaiki Welsh Wolaita Xhosa Yoruba Zapotec (Isthmus) Zulu vakaViti\nIBALEBALE NI NUITAKI\nEra dau nuitaki o ira era cakava na itavi. Nira vakayacora na ka e tukuni vei ira, ra qai cakava ena kena gauna.\nKe se gone mada ga na luvemu se rawa tiko ga ni vulica me nuitaki ena itavi. E kaya na ivola Parenting Without Borders: “Nira vula 15 ga na gone era na tekivu vakatotomuria na ka era kaya na itubutubu. Nira vula 18 era na via cakava na ka e cakava tiko na itubutubu. Eso na vanua, era na vakaraitaka na itubutubu vei ira na gone yabaki lima ina vitu na samaki ni vale. Na yabaki ni bula qori e levu sara na itavi era rawa ni cakava.”\nBIBI NI NUITAKI\nEso na vanua e levu na cauravou kei na goneyalewa, era biubiu e vale mera lai bula vakataki ira. Ia nira sotava na ituvaki dredre, era lesu tale i vale nira sega ni vakavulici ena vakayagataki vakavuku ni ilavo, samaki vale, se mera nuitaki e veigauna.\nE bibi gona mo vakavulici luvemu ena gauna qo me rawa nuitaki ni sa uabula. E kaya na ivola How to Raise an Adult: “O na sega ni vinakata mera vakararavi tu ga vei iko na luvemu me yacova nira yabaki 18, mo qai biuti ira mera cakacakataka nodra bula ni veisiga.”\nLesia na itavi me cakava e vale.\nEra tu vakarau na gone mera vukei nodra itubutubu ena itavi. Vakayagataka vinaka na gauna qori mo lesia vei ira na ka mera cakava.\nEso na itubutubu era sega ni vinakata mera cakava qori na gone. Eso era kaya nira sega ni via vakacakacakataki luvedra vakalevu, ni sa tu mada na icolacola e koronivuli.\nO ira na gone era dau cakacaka e vale era na rawaka vinaka e koronivuli, nira vulica mera vakaotia vinaka na cakacaka e lesi vei ira. E kaya na ivola Parenting Without Borders: “Nida sega ni vakavulici ira mera veivuke nira se gone, era na nanuma ni sega ni bibi mera dauveivukei.”\nNira vakavulici mera cakava na itavi e vale, era na dau vukei ira eso tale, ra qai sega ni nanumi ira ga. Era na kila ni tiko na kedra yaga ena vuvale, qai dodonu ga mera cakava nodra itavi.\nVukei koya me kua ni cakitaka nona cala.\nIVAKAVUVULI VAKAIVOLATABU: “Mo rogoca na ivakasala, mo muria na veivakadodonutaki, mo vuku kina ena nomu veisiga mai muri.”—Vosa Vakaibalebale 19:20.\nKena ivakaraitaki, ke vakacacana o luvemu nona iyaya ni vakatatalo e dua tale qai sega ni nakita, uqeti koya me vakaraitaka vakadodonu. E rawarawa nodra dau ciqoma na ka e yaco, ena vinakati mera kere veivosoti qai sauma lesu.\nNira tukuna nodra cala kei na nodra malumalumu ena vukei ira mera\ndaudina qai kua ni cakitaka nodra cala\nkua ni beitaki ira eso tale\nkua ni soli ulubale\nveivosoti ke vinakati\nO ira na gone era vakavulici mera nuitaki ena itavi, era na rawata vinaka nodra bula nira sa uabula\nAu gugumatua, tuvatuvanaki maqosa qai cakava na ka ena kena gauna?\nRatou raica na luvequ niu cakava na itavi e vale?\nAu dau vakatusa noqu cala qai kere veivosoti ke vinakati?\n“Ni rau se lalai na gone rau na vukei au ena vakarautaki ni vakayakavi, lobi sulu, kei na sasamaki. Rau dau marautaka ni keitou cakava vata na ka, ni rau vulica kina me rau nuitaki.”—Laura.\n“Dua na siga au kaya vei luvequ tagane me kere veivosoti vua e dua keitou veitokani vinaka ni vosabeci koya. E levu na ituvaki ena kere veivosoti ina so na ka mosimosi e tukuna. Qo sa vulica me kere veivosoti ga vakadodonu ni cala.”—Debra.\nE vola na dauniveivakavulici o Jessica Lahey ena mekesini na Atlantic: “E bibi mera kila na itubutubu ni na levu sara na ka era vulica na gone nira cala. E veiyabaki nira sega ni rawata noqu gonevuli nodra veitarogi era na sega ni taqomaki ira nodra itubutubu. Ia era na vakadodonutaki ira ga. Era gone mamarau, ra qai rawaka vakalevu.”


WILIKA ENA VOSA Acholi Afrikaans Albanian American Sign Language Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Belize Kriol Bengali Biak Bicol Bislama Boulou Brazilian Sign Language Bulgarian Cambodian Catalan Cebuano Changana (Mozambique) Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Cibemba Cinyanja Colombian Sign Language Croatian Czech Dangme Danish Douala Drehu Dutch Efik English Estonian Ewe Filipino Sign Language Finnish Fon French Ga Garifuna Georgian German Gitonga Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hmong (White) Hungarian Iban Ibanag Icelandic Igbo Iloko Indonesian Isoko Italian Italian Sign Language Japanese Javanese Kabiye Kabuverdianu Kannada Karen (S'gaw) Kazakh Kekchi Kikamba Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lolo Lomwe Low German Luganda Lunda Luo Macedonian Macua Makhuwa-Meetto Makhuwa-Shirima Malagasy Malay Malayalam Maltese Mam Mambwe-Lungu Manyawa Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele (Zimbabwe) Ndonga Nepali Ngangela Nias Niuean Norwegian Nsenga (Mozambique) Nyaneka Nyungwe Nzema Oromo Ossetian Otetela Palauan Pangasinan Papiamento (Aruba) Papiamento (Curaçao) Persian Phimbi Polish Polish Sign Language Ponapean Portuguese (Brazil) Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Ronga Runyankore Russian Russian Sign Language Rutoro Samoan Sango Saramaccan Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Tewe Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzotzil Ukrainian Umbundu Urhobo Uruund Uzbek Uzbek (Roman) Venda Vietnamese Wallisian Waray-Waray Wayuunaiki Wolaita Xhosa Yapese Yoruba Zande Zapotec (Isthmus) Zapotec (Lachiguiri) Zulu vakaViti\nEra duavata qai vakila na vakacegu na veika buli kece ni veiliutaki na Kalou\nEna itekitekivu ni bula ni kawatamata e dua ga na noda iLiuliu, oya na Dauveibuli o Jiova. E vakaraitaka na loloma ena nona veiliutaki. Kena ivakaraitaki, e tara e dua na were totoka o Iteni me bula kina na kawatamata, e vakarautaka tale ga vei ira e levu na kakana. Kuria ya, e lesia tale ga vei ira e dua na itavi mera qarava. (Vakatekivu 1:28, 29; 2:8, 15) Era na vakila na kawatamata na vakacegu, ke ra talairawarawa ena nona veiliutaki vakayalololoma na Kalou.\nRau cata na imatai ni tamata me nodrau iLiuliu na Kalou\nE kaya na iVolatabu ni vakalewa nona veiliutaki na Kalou e dua na agilosi talaidredre, e qai vakatokai me o Setani na Tevoro. E kaya nira na marau na kawatamata ke ra sega ni muria na veidusimaki ni Kalou kei na nona veiliutaki. Ka ni rarawa ni rau rogoca na imatai ni noda itubutubu o Atama kei Ivi na ka e tukuna o Setani, rau talaidredre tale ga ena veiliutaki ni Kalou.—Vakatekivu 3:1-6; Vakatakila 12:9.\nEna vuku ni nodrau talaidredre o Atama kei Ivi ena veiliutaki ni Kalou, rau sa sega ni bula ena Parataisi, rau sega tale ga ni bula tawamudu. (Vakatekivu 3:17-19) Era vakaleqai tale ga na luvedrau ena nodrau vakatulewa. Nona ivalavala ca gona o Atama, e kaya kina na iVolatabu ni “curu kina e vuravura na ivalavala ca, kei na mate ena vuku ni ivalavala ca.” (Roma 5:12) Na ivalavala ca qori e vakavuna e dua tale na leqa: ‘Ni veiliutaki na tamata e tini ga ina leqa.’ (Dauvunau 8:9) Kena ibalebale, ena yaco ga na leqa ke ra liutaki ira ga na tamata.\nTEKIVU NA VEILIUTAKI VAKATAMATA\nTalaidredre o Nimiroti vei Jiova\nE tukuna na iVolatabu na imatai ni tamata me veiliutaki o Nimiroti, e qai talaidredre ina veiliutaki i Jiova. Me tekivu ena gauna e veiliutaki kina o Nimiroti, era vakayagataka cala na iliuliu nodra itutu vakaveiliutaki. E kaya kina o Tui Solomoni ena 3,000 na yabaki sa oti: “Au raica na wainimatadra na vakasaurarataki ia e sega ni dua me vakacegui ira. E tu na kaukaua vei ira na vakasaurarataki ira.”—Dauvunau 4:1.\nE va tale ga qori nikua. Kena ivakaraitaki ena 2009, e kaya e dua na ivola ni Matabose kei Vuravura, ni “dua na ka e vakavuna tiko na veika ca ena noda itikotiko,” oya na ca ni veiliutaki.\nYAVALA NA KALOU!\nE vinakati gona e vuravura eso na iliuliu vinaka kei na matanitu e vinaka cake na kena veiliutaki. Qori sara ga na ka e yalataka tu na Dauveibuli!\nO ira mada ga na matanitu vinaka era sega ni walia rawa tiko noda leqa\nSa vakarautaka na Kalou e dua na Matanitu me sosomitaka na veiliutaki vakatamata, qai dei “tu ga me tawamudu.” (Taniela 2:44) Qori na Matanitu era masulaka tiko e vica vata na milioni na lewenivanua. (Maciu 6:9, 10) Ena sega ni veiliutaki duadua ga na Kalou ena matanitu qori. Ia sa lesia na kena iLiuliu e dua a bula tale ga e vuravura. O cei gona e lesia na Kalou?\nwp20 nb. 2 t. 4-5\nE tiko e Lomada na Matanitu ni Kalou?


Maika, chapter 2 of the Fijian Bible - with audio narration\nEna ca vei ira sa nakita me ra caka ca, ka navuca na ka ca ena nodra i mocemoce! Ni sa kida na mataka era sa cakava sara ga, baleta ni ra nuitaka tu na kaukauwa ni ligadra.\n2 Era kocova na vei vanua me ra taura, ena i tovo kaukauwa, era yanaraka na veivale, ka vakasaurarataka na kenai taukei, kei ira kece na veiwekani vata.\n3 O koya oqo sa tukuna o Jiova: "Raica, au na vakayacora e dua na ka rarawa vei ira na mataqali oqo, ena sega ni rawa ni dua mena dro bula mai kina; ena sega ni rawa e dua me doudou me lakova rawa, ni oqo ena gauna ni ca.\n4 Ena dua ena vosa kamikamica vei kemudou mo dou leqa kina, dou na tagi yaso ka tagi lagalaga, ka vaka: 'Keimami sa vakararawataki dina! Sa veisautaki na neimami votavota, e rawa vakacava me cakava vei keimami! Ka sa laki volitaka na neimami qele kina dua na tamata dauveivakaisini.'"\n5 O koya oqo ena sega kina ni rawa ni dua me vakatulewataka ga vaka i koya, nai yalayala ni vanua ni soqosoqo i Jiova.\n6 Dou tukuna vei ira na dau parofisai, "Me kua na vosa vakayalowai." Me mudu kina na nodra dau mai parofisai tiko; me kua ni ra mai vosa veivakasesewani me yaco kina na veicacati.\n7 Vei kemudou na mataqali i Jekope: "Sa dredre sara me rawati na yalo i Jiova? O koya beka oqo nona cakacaka; sa sega ni rawa beka vua sa lako vakadodonu me vakayaco ka vua na noqu vosa?\n8 "Se qai oti ga oqo era yaco tale na Noqu tamata me kequ meca O ni luvati sobu na nodra i sulu era dara tiko, ka mai vei ira era dau lomani iko, era vaka na i rairai ni lesu mai nai valu.\n9 O ira na yalewa ka Noqu tamata era sa kautani mai na nodra i tikotiko; mai vei ira na luvedra ka sa kautani na Noqu lagilagi me sega ni mudu.\n10 "Mo tucake ka lako, ni oqo e sega ni vanua ni nomu gagade; baleta ni sa vakacacani tu, ena vakarusai iko ena veivakarusai levu.\n11 Kevaka e dua na tamata e liutaki tiko ena yalo ni veivakacalai ka vosataka tiko na ka lasu, me tukuna, 'Au rawa ni parofisaitaka vei kemudou na yaqona kei na kena gunuvi;' na vosa vaka oqo na vosa vakayalowai vei ira na tamata.\n12 "Au na vakasoqoni kemudou vakaidina kece sara, na Jekope, Au na vakasoqoni ira talega na vo tu e Isireli; Au na maroroi ira vata vaka na sipi ena kena bai, me vaka na qele ni sipi ni ra kana voli ena veico bulabula, era na tabalaka i cake na domodra ena vuku ni lewe levu ni tamata.\n13 O koya ka sereki ira ena lakovi ira tale mai; era na sereki tani mai na kena bai; era na lako sivita na matamata ni bai, ka lako yani ena galala; na nodra tui ena liutaki ira tiko, ena vakarurugi ira na veimaroroi i Jiova."


O Samisoni kei Tilaila | Nodra iVola ni Vuli iVolatabu na Gone\nWILIKA ENA VOSA Acholi Afrikaans Albanian Alur American Sign Language Amharic Angolan Sign Language Arabic Argentinean Sign Language Armenian Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Biak Bicol Bislama Boulou Brazilian Sign Language British Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Cinyanja Croatian Cuban Sign Language Czech Dangme Danish Dayak Ngaju Dutch Ecuadorian Sign Language Edo Efik English Estonian Ewe Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indian Sign Language Indonesian Irish Isoko Italian Italian Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Madagascar Sign Language Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexican Sign Language Miskito Mixe (North Central) Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Pangasinan Pidgin (Cameroon) Polish Polish Sign Language Ponapean Portuguese (Brazil) Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Romany (Macedonia) Cyrillic Romany (Serbia) Runyankore Russian Russian Sign Language Rutoro Samoan Sangir Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Sinhala Slovak Slovenian Spanish Spanish Sign Language Sranantongo Sunda Swahili Swati Swedish Swiss German Tagalog Tahitian Taiwanese Sign Language Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tok Pisin Tongan Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu vakaViti\nVakaukauataki Samisoni o Jiova\nEra qaravi matakau tale e levu na Isireli, mani vakatara o Jiova mera lewa na kai Filisitia nodra vanua. Ia era lomani Jiova eso na Isireli, dua vei ira o Manoa. Rau sega ni vakaluveni kei watina. Dua na siga, e tala o Jiova e dua na agilosi me tukuna vei wati Manoa: ‘Ena dua na luvemu tagane. Ena vakabulai ira na Isireli vei ira na kai Filisitia. Ena Nasaraiti o koya.’ O kilai ira na Nasaraiti? Era dauveiqaravi digitaki i Jiova. E tabu ni koti na drauniuludra.\nE qai sucu na luvena tagane o Manoa, e vakayacani koya me o Samisoni. Ni tubu cake tiko, e vakaukauataki koya o Jiova. A rawa ni vakamatea ga e ligana na laione. Dua na gauna e vakamatea e 30 na kai Filisitia. Era sevaki koya na kai Filisitia ra qai via vakamatei koya. Dua na bogi ni se moce tiko o Samisoni ena koro o Kesa, era waraki koya tu na lewenivanua ena matamatanikoro mera vakamatei koya ena mataka tarava. Ia e duri mai ena lomaloma ni bogi o Samisoni, e lako qai cavuta na matamatanikoro qori. E colata sara ina dua na ulunivanua volekati Epironi!\nEra qai lako na kai Filisitia vei Tilaila, na itau nei Samisoni, era kaya: ‘Keimami na solia vei iko e vica vata na udolu na tikinisiliva ke o tukuna na vuna e kaukaua kina o Samisoni. Keimami via biuti koya e valeniveivesu.’ E vinakata na ilavo o Tilaila, mani vakadonuya. A sega ni via tukuna o Samisoni na vu ni nona kaukaua. Ia e cike tiko ga o Tilaila qai tukuna vua o Samisoni nona ka vuni. E kaya, ‘Se sega vakadua ni koti na drauniuluqu niu dua na Nasaraiti. Ke koti, au na malumalumu.’ E cala sara ga na ka e cakava o Samisoni, se vakacava?\nE lai tukuna sara o Tilaila vei ira na kai Filisitia: ‘Au kila nona ka vuni!’ E vakamoceri Samisoni, e qai kotiva na drauniuluna e dua tale. E kailavaka o Tilaila: ‘Samisoni, era sa tu qo na kai Filisitia!’ E duri mai o Samisoni, ia sa oti nona kaukaua. Era vesuki koya, vakamatabokotaki koya, ra qai biuti koya e valeniveivesu.\nDua na siga, era soqoni yani e vica vata na udolu na kai Filisitia ena valenisoro ni nodra kalou o Tekoni, era kailavaka: ‘Sa soli Samisoni mai na noda kalou! Kauti koya mai tuba! Meda dredrevaki koya mada.’ Era vakaduri koya ena maliwa ni duru ra qai vakalialiai koya. E masu o Samisoni: ‘Kemuni Jiova, yalovinaka ni vakaukauataki au tale mada.’ Ena gauna qo sa balavu tale na ulu i Samisoni. E biliga na duru ni valenisoro ena nona igu kece qai bale na vale. Era mate kece na tiko e loma, wili kina o koya.\n“Au rawata na ka kece ena vuku i koya e vakaukauataki au.” —Filipai 4:13\nTaro: Na cava e kaukaua kina o Samisoni? Na cava e yacovi koya ni tukuna vei Tilaila nona ka vuni?\nVakaukauataki Samisoni na Yalo Tabu\nSolia o Jiova Vei Samisoni na Yalo Tabu\nNa ka ni vuli qo ena vukei ira na gone era yabaki 3 ina 6 mera kilai Samisoni kei na kaukaua a tu vua.\nNa Vua ni Yalo Tabu\nNa ka ni vuli qo ena vukei ira na gone era yabaki 8 ina 12 mera kila na itovo e okati ena vua ni yalo tabu.


1 Tui 20 | iVolatabu ena Internet | Vakadewa ni Vuravura Vou\niMatai ni Tui 20:1-43\nRa valuti Eapi na kai Siria (1-12)\nVakadrukai ira na kai Siria o Eapi (13-34)\nParofisaitaki na ka ca me baleti Eapi (35-43)\n20 E soqoni ira kece na nona mataivalu o Tui Penietati+ e Siria+ kei na 32 tale na tui, na nodra ose kei na qiqinivalu, e lako cake o koya me viribaiti+ Samaria+ qai valuta. 2 E tala eso na italai vei Tui Eapi+ e Isireli ena koro. E kaya sara vua: “Qo na ka e tukuna o Penietati, 3 ‘E noqu na nomu siliva kei na nomu koula, o ira na watimu kei ira na luvemu matavinaka.’” 4 E kaya sara na tui Isireli: “Me vaka na nomuni vosa na noqu turaga na tui, au sa nomuni kei na ka kece au taukena.”+ 5 Oti era lesu mai na italai, era kaya: “Qo na ka e tukuna o Penietati, ‘Au talatala yani vei iko: “O na solia vei au na nomu siliva, na nomu koula, o ira na watimu kei ira na luvemu.” 6 Ia ena gauna vata qo nimataka au na talai ira yani vei iko na noqu dauveiqaravi, era na vaqaqara vinaka ena nomu vale kei na nodra vale na nomu dauveiqaravi, era na taura na ka kece e talei vei iko mera kauta.’” 7 E kacivi ira kece na qase ni vanua na tui Isireli, e kaya: “Moni kila mada, moni raica ni vakatubuca tiko na tamata qo, e vakarota mera kau yani vua na watiqu, na luvequ, na noqu siliva kei na noqu koula, au sega ni bureitaka vua.” 8 Era qai kaya vua na qase kece kei ira kece na tamata: “Moni kua ni muria, moni kua ni vakadonuya.” 9 E mani kaya vei ira na italai nei Penietati: “Dou tukuna vua na noqu turaga na tui, ‘Na ka kece oni talatala mai kina e liu au na cakava, ia na kena qo au na sega ni cakava rawa.’” Eratou lako sara na italai me ratou tukutuku tale vua. 10 E vakauta vua o Penietati na itukutuku qo: “Mera cakava mada ga vei au na kalou mera kuria tale ga ke levu na kuvuniqele e Samaria meu solia e dua na iluku vei ira yadua na tamata era muri au!” 11 E qai kaya na tui Isireli: “Dou tukuna vua, ‘O koya e vakaiyaragi me kua ni sakitaki koya me vakataki koya e luvata tani.’”+ 12 Ni rogoca ga na vosa qori o Penietati, ni gunu vata tiko kei ira na tui ena nona valelaca,* e kaya vei ira na nona dauveiqaravi: “Moni vakarau vala!” Era vakarau sara mera valuta na koro. 13 Ia e torovi Tui Eapi e Isireli e dua na parofita+ qai kaya: “Qo na ka e tukuna o Jiova, ‘O sa raici ira na ilala levu kece qo? Au na soli ira e ligamu nikua, o na qai kila ni o yau o Jiova.’”+ 14 E taroga o Eapi: “O cei o na vakayagataka?” e kaya o koya: “Qo na ka e tukuna o Jiova, ‘O ira na dauveiqaravi ni iliuliu ni yasana.’” E qai taroga: “O cei ena tekivuna na ivalu?” e kaya o koya: “O iko!” 15 E wilika sara o Eapi na nodra dauveiqaravi na iliuliu ni yasana, era le 232, oti qai wiliki ira na Isireli taucoko, era le 7,000. 16 Era biubiu ena sigalevu tutu ni gunu qai mateni tiko o Penietati ena valelaca,* kei ira na 32 na tui era tokoni koya. 17 Nira liu yani na nodra dauveiqaravi na iliuliu ni yasana, e tala sara eso na italai o Penietati. Era tukuna vua: “Era lako mai Samaria eso na tagane.” 18 E kaya sara o koya: “Ke ra lako mai mera veisaututaki moni vakabulai ira, ke ra lako mai mera vala moni vakabulai ira tale ga.” 19 Ia nira biuta mai na koro, oya na nodra dauveiqaravi na iliuliu ni yasana kei na mataivalu e muri ira tiko yani, 20 era dui mokuta na tamata e donui ira. Era dro na kai Siria+ ra qai cicimuri ira o ira na Isireli, ia e dro o Tui Penietati e Siria ena dua na ose kei na so na dauvodo ose. 21 E lako yani na tui Isireli qai mokuti ira tiko ga na ose kei na qiqinivalu, e vakadrukai ira vakaca na kai Siria. 22 Oti e lako yani na parofita+ vei tui Isireli, e kaya vua: “Moni lai vakaukauataki kemuni, moni vakasamataka na ka moni cakava,+ ni na lako cake mai me valuti kemuni na tui Siria ena itekivu ni yabaki mai qo.”*+ 23 Era kaya vei tui Siria na nona dauveiqaravi: “Na nodra Kalou e Kalou ni veiulunivanua. Qori na vuna era qaqa kina vei keda. Ia ke da valuti ira ena vanua tautauvata, eda na qaqa vei ira. 24 Moni cakava tale ga qo: Moni kauti ira tani na tui kece+ mai na nodra itutu, moni biuti ira na kovana mera sosomitaki ira. 25 Moni soqona* e dua na mataivalu me tautauvata kei na mataivalu era yali, me va tale ga qori na ose kei na qiqinivalu. Meda valuti ira ena vanua tautauvata, eda na qaqa sara ga vei ira.” E mani rogoca o koya na nodra ivakasala qai muria. 26 Ena itekivu ni yabaki,* e soqoni ira na kai Siria o Penietati ra qai lako cake i Efeki+ mera valuti ira na Isireli. 27 Era soqoni vata tale ga na Isireli, e soli na kedra, era lako sara yani mera vakasota. Era keba toka na Isireli e matadra me vaka e rua na qelenime lalai, ia era robota na vanua na kai Siria.+ 28 E qai lako yani na tamata ni Kalou dina vua na tui Isireli, e kaya: “Qo na ka e tukuna o Jiova, ‘Nira kaya na kai Siria: “O Jiova e Kalou ni veiulunivanua, e sega ni Kalou ni vanua bucabuca,” au na soli ira kece na ilala levu qo e ligamu,+ oni na qai kila ni o yau ga o Jiova.’”+ 29 Era keba veibasai tiko ga me vitu na siga, era qai tekivu veiraravui ena ikavitu ni siga. Ena dua ga na siga, era mokuta na Isireli e 100,000 na sotia ni Siria era taubale. 30 Era dro na kena vo i Efeki,+ ena lomanikoro. E qai lutuka na bai e 27,000 na tamata era vo tiko. E dro tale ga o Penietati mani yaco ina koro, qai vuni toka ena loma ni dua na rumu. 31 Era kaya vua na nona dauveiqaravi: “Raica, keimami rogoca nira tui yalovinaka* na tui ena vuvale e Isireli. Meda dara mada e toloda na isulutaga, meda vesuka na wa e uluda da qai lako yani vua na tui Isireli. De dua ena vakabulai kemuni.”+ 32 Era dara sara na isulutaga e tolodra, era vesuka e uludra na wa, ra qai lako yani vua na tui Isireli, era kaya: “E tukuna mai na nomuni dauveiqaravi o Penietati, ‘Au kerea meu bula.’” E mani kaya o koya: “Se bula tiko? E taciqu o koya.” 33 Era nanuma na tagane qori ni ivakatakilakila vinaka qo, e totolo ga nira vakabauta na nona vosa, era kaya: “E tacimuni o Penietati.” E kaya o koya: “Dou lai kauti koya mai.” E qai lako yani vua o Penietati, e kaya sara o koya me vodo ena qiqinivalu. 34 E kaya vua o Penietati: “Au na vakasuka kece na koro e taura mai o tamaqu vei tamamu, o na cakava eso na nomu makete* e Tamasiko me vaka ga e cakava o tamaqu e Samaria.” E kaya o Eapi: “Ena vuku ni veiyalayalati qo au na sereki iko mo lako.” Erau mani veiyalayalati qai tukuna vua me lako. 35 E kaya sara e dua na luvedra na parofita*+ vua na nona itokani, ena vosa i Jiova: “Mo mokuti au mada.” Ia e bese ni mokuti koya na tamata. 36 E qai kaya vua: “Ni o sega ni vakarorogo ina vosa i Jiova, ni o biuti au ga ena vakamatei iko e dua na laione.” Ni biubiu ga, e raici koya e dua na laione qai vakamatei koya. 37 E raica tale o koya e dua na tamata, e kaya: “Mo mokuti au mada.” E mokuti koya na tamata oya qai vakamavoataki koya. 38 E qai lako na parofita me waraka na tui e gaunisala, e vakalecaleca ni vadreti tu na matana. 39 Ni lako mai na tui, e kacivaka o koya vua na tui: “E lako na nomuni dauveiqaravi ena vanua e katakata kina na veiraravui qai biubiu mai e dua na tamata e kauta tiko mai e dua tale, e kaya, ‘Mo yadrava tiko na tamata qo. Ke yali, na nomu bula ena sosomitaka na nona bula,+ ke sega o na sauma e dua na taledi* siliva.’ 40 Ni ogaoga tiko eke na nomuni dauveiqaravi vaka kina e kea, e yali vakasauri na tamata oya.” E kaya vua na tui Isireli: “O na lewai kina, ni nomu vakatulewa qori.” 41 E luvata sara o koya na ivadreti mai matana qai kilai koya na tui Isireli ni dua na parofita.+ 42 E kaya vua na parofita: “Qo na ka e tukuna o Jiova, ‘Ni o sereka mai ligamu na tamata au tukuna me vakamatei,+ na nomu bula ena sosomitaka na nona bula,+ era na sosomitaka na nona tamata o ira na nomu tamata.’”+ 43 E mani gole i vale i Samaria na tui Isireli+ ena yalobibi kei na rarawa.\n^ Se “vulaitubutubu tarava.”\n^ Ipe., “wilika.”\n^ Se “ni dei na nodra loloma na tui.”\n^ Se “digia na gaunisala.”\n^ Na “luvedra na parofita” e rairai dusia e dua na koronivuli era vakavulici kina na parofita, se dua na nodra isoqosoqo na parofita.\n1 Tui 20


TLTB - Bisinisi Vakamau\n► iTaukei ► Gagadre mai Vanua Tani ► Bisinisi Vakamau\nNa “Joint Venture” e dua na bisinisi e rau tauyavutaka se vakamau kina e rua se sivia nai soqosoqo ka wasei vakatautauvata na kena lewa, na kena tubu, kei na kena ririko. O ira na vei kabani era dau taleitaka vakalevu na mataqali bisinisi vakaoqo ena vuku ni 4 na yavu oqo:\nMe curumi kina e dua na makete vou;\nNa kena vakalevutaki nai voli, ka vakalailaitaki sobu nai sau ni kena buli se caka nai voli;\nMe wasei na ririko ni vei bisinisi lelevu;\nMe vakarabailevutaki na kila vakacakacaka.\nGaunisala ni Vakatubu i Lavo vei ira nai Taukei ni Qele kei ira nai Taukei ni Bisinisi\nNa Matabose, ena veivakasalataki ni tabana ni saravanua, ka cakacaka vata kei ira na veisoqosoqo ni vakatubu i lavo (me vaka na Unit Trust, Fijian Holdings kei ira na Baqe) ena veivakasalataki vei ira nai taukei ni qele ena vuku ni nodra solia e dua nai wase ni nodrai lavo ni lisi me vakayagataki ena tauyavutaki ni bisinisi ka mera bula sautu kina ena veisiga ni mataka.\nNa Tourism Policy e vakarautaka e 5 na gaunisala e rawa ni tauyavutaki kina na Bisinisi vakamau se Joint Ventures mai vei ira era gadreva. Ena gauna oqo, na sasaga ni bisinisi vakaoqo e taurivaki tikoga ena tabana ni saravanua. Ia, e dodonu me matata ni rawa vua na Matabose (TLTB) me vakarabailevutaka kina veitabana tale eso kevaka e gadrevi. Ia e dodonu me na vauci tikoga ena loma ni lawa e virikotora na mataqali bisinisi vakaoqo.\nDigidigi 1: Tauri Lisi ga Vakadodonu\nO koya e gadreva na lisi (lewe ni vanua e Viti se vanua tani), e tu vua na dodonu me tauri lisi ga vakadodonu ena kenai vakarau ga ni lisitaki ni qele ni saravanua. Na kaukauwa kece ena tu vua nai dau ni bisinisi, ia ena gadrevi me na sauma taumada e dua nai lavo vei ira nai taukei ni qele. Ena dua nai wase lailai sara ni sea ena dau soli me nodra nai taukei ni qele ena loma ni gauna e lisitaki tiko kina na nodra qele. Ena digidigi oqo, ena dau soli na lisi me rauta ni 99 na yabaki, ka rawa talega ni dau tosoi se vakavoutaki. Ni qai yacovi nai ka 64 ni yabaki ni lisi, sa rawa ni tekivu na veitalanoa ni vakavoutaki ni lisi.\nDigidigi 2: 70/30% Na Sea e rau Wasea na Dau ni Bisinisi kei nai Taukei ni Qele\nEna digidigi oqo, nai taukei ni qele e rawa ni i tokani vakabisinisi ka na wili vaka nona sea nai sau vakailavo ni qele. Ia ena gadrevi me saumi taumada e dua nai lavo vei ira nai taukei ni qele ka ra na vakaivotavota talega ena so tale n aka yaga me vaka nai lavo vakarautaki me baleta na vuli kei na veika tale eso ka volai ena nodrau veidinadinati ka salavata na Tourism policy.\nDigidigi 3: 50:50 Na Sea se rau Duavata ena Dua nai Wiliwili (%)\nOqo na galala ni nodrau wasea veimama na sea nai taukei ni qele kei nai taukei ni bisinisi. Nai taukei ni qele e rawa talega ni i tokani vakabisinisi ka na wili vaka nona sea nai sau vakailavo ni qele. Nai taukei ni qele ena vakaivotavota talega ena veika yaga tale eso e veivakaroti kina na Tourism Policy ka dodonu me vakamatatataki ena veidinadinati (MOU). Na kabani ni taukei ni qele ka sa rejisita oti ena qai sema vata kei na dua tale nai kabani (e Viti se vanua tani) ena nodrau sasaga me tauyavutaki e dua na bisinisi ni saravanua. Na nodrau i tuvatuva ni veika vakailavo e sa na vakatau sara ga ena veidinadinati e rau cakava na kabani e rua ka veivakadonui kina na veitabana ni matanitu.\nNai taukei ni qele, kevaka era gadreva, e rawa ni ra vakaikuritaka me nodra cau kina bisinisi na:\nNodra solia lesu tale nai wase ni lavo ka dodonu me dau saumi taumada vei ira ka sa veivakadonui kina na Matabose (TLTB) .\nSo tale na veika e dodonu me saumi vakailavo vei ira ka sa veivakadonui kina na Matabose kei nai taukei ni lisi.\nDigidigi 4: Na Sea nei Taukei ni Qele (me qai vakadonui na kena pasede %)\nNa veidinadinati kei na veivakadonui ni wiliwili ni sea kei na dua na kabani ena vakatautaki ena;\nSega ni saumi ni lavo dau lavaki taumada.\nSega ni so tale na veika yaga e digitaki me dau saumi talega ka salavata kei na Tourism policy.\nDigidigi 5: Nai Taukei ni Qele e i Taukei ni Lisi ka qai Wasea na nona Lisi vei Daunibisinisi\nNai taukei ni qele e i taukei talega ni lisi ka qai lisitaka ga na ka e taukena se dua ga na tikina ki vua na dau ni bisinisi.\nO ira na dau ni bisinisi era gadreva mera vakaduria e dua na Joint Venture, ena dodonu mera muria talega eso na gaunisala vakalawa ena taudaku ni Matabose (TLTB). Ia na galala ni tauri lisi ni qele vakaitaukei e rawa ni tiko ena loma ni veiwekani oqo:\nDau ni bisinisi kei na matanitu\nMatanitu kei nai taukei ni qele\nDau ni bisinisi kei nai Taukei ni qele\nRua na dau ni bisinisi (Kabani, NGO, CSO, Tamata yadua)\nKabani kei na tamata yadua (Taukei ni lisi/Dauteitei)\nVeika e Gadrevi:\nRaica e dua nai lavelave ni veika e gadrevi ena dua na lisi (vakatautaki se mataqali lisi vakacava kei na veika e gadrevi mai na dua na kabani se dua e tu vakataki koya) ka kenai kuri nai lavelave ni “Joint Venture Agrement” se “Registration Certificate”.\nVeivanua Veiganiti ni Vakatubu i Lavo\nVeivakatoroicaketaki (Veivakavaletaki, vakaduri bisinisi, saravanua kei na so tale).\nTabana ni teitei\nMaroroi ni yau bula\nVakavure livaliva (renewable energy)\nNa Joint Venture e rawa ni taurivaki ena dua ga na mataqali lisi ia ena vakatau ena rabailevu ni bisinisi kei na nona rawa ni veitauraki vinaka kei na vei bisinisi tale eso.\nNa Matabose (TLTB) e tokona vakalevu sara na tauyavutaki ni Joint Ventures kei ira nai taukei ni qele me rawa ni ra oka talega ena vakatulewataki ni veika e vakayacori ena qele vakaitaukei, ka vakayaloqaqataki ira mera tu vakarau mera dau sotava na vei ririko eso ka ra wasea talega na veika vinaka e vakavurea na bisinisi.


The Fiji Times » Oso sivia\n17 August, 2015, 9:28 am\nUpdate: 9:28AM SA osodrogi sara tu ga na noda valeniveivesu, vakauasivi vei ira era waraka tu na nodra kisi ni veilewai (remand centres) e na gauna oqo. E vakadeitaka mai na gusunivosa ni valeniveivesu o Kuini Waqasavou ni gauna oqo e sa sivia na 163 na kaivesu era sa vesu tiko ena loma ni 13 na valeniveivesu kece ena noda vanua.\n�Na gauna oqo na i wiliwili ni kaivesu e tiko ena 1,571, qo e wili kina o ira era waraka na nodra veilewai kei ira era sa soli oti na nodra i totogi,� e kaya mai o Waqasavou ena siga Tusiti ni macawa oqo.\nOqo e dua na leqa levu ka vuna na nona sa mai vakatututaka kina o Nai Talatala ni Valeniveivesu mai na lotu Wesele, o Talatala Josefa Tikonatabua ni na daumaka me na kau lesu mai na Mataveilewai Vakaitaukei, me rawa ni veivuke vei iratou na tabana ni lawa .\nE raica tiko o Talatala Tikonatabua ni vaka me sa gole tikoga vakadua ki valeniveivesu o ira kece era basuka na lawa ni noda matanitu.\n�Ena daumaka ke rawa ni wali ga mai ena veikoro se mai na loma ni yasana na basu lawa e dau yaco ena noda veikoro.\n�Au nanuma ni oqo ena veivuke ena kena vakalailaitaki na i wiliwili ni lewenivanua era sa curu tiko oqo ena noda valenivesu.\n�Baleta ni laurai tiko ni sa dua vata ga na katuba e sa laki wali tiko kina na cala, ka sa oso sara tiko na valeniveivesu kei ira era tiko wawa ena nodra waraka tiko na macala ni nodra veilewai.\n�E na gadrevi me na dau vesu ga o ira era cala bibi me vaka na kucu se na laba.\n�Eso na cala ena noda veikoro ke sa rawa ni walia ga o turaganikoro se na valenivolavola ni Roko, esa na veivuke sara oya,� e kaya o Talatala Tikonatabua.\nE na i tukutuku vakarautaki ni Dodonu ni Tamata Yadua ena 2013, ka tabaki ena yabaki sa oti mai vei ratou na United States Department of State, e biu tiko kina ni 1,361 na levu kece ni lewenivanua era rawa ni vakatikori ena loma ni 12 na valeniveivesu ena veiyasai Viti.\nE ko Apakuki Kurusiga, na i vakailesilesi liu ni Tabacakacaka i Taukei, ni gauna oqo e se bera ni ratou veitalanoataka e dua na ka me baleta na kena kau lesu tale mai na Mataveilewai Vakaitaukei.\n�Ena gauna mada ga oqo, e se bera ni keitou veivosakitaka e dua na ka me baleta na mataveilewai i taukei.\n�Na lawa talega ni koro, e na qai biu mai me sa dua na lawa ena gauna esa butuki oti kina na i yalayala ni koro, oya ena yabaki ka tu mai,� e kaya.


“Kacivaka na Tui kei na Matanitu!”\nWILIKA ENA VOSA Afrikaans Albanian Amharic Arabic Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Douala Dutch Efik English Estonian Ewe Finnish Fon French Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indian Sign Language Indonesian Isoko Italian Japanese Jula Kabiye Kamba Kannada Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Marshallese Maya Mbunda Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Norwegian Nzema Okpe Oromo Ossetian Otetela Pangasinan Papiamento (Curaçao) Persian Polish Ponapean Portuguese (Brazil) Punjabi Quechua (Bolivia) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu vakaViti\nSA QAI katakata ga na draki ena mataka ni Vakaraubuka ni Seviteba 1922 nira osota yani na vanua ni sarasara na le 8,000. E kacivaka o jeameni ni rawa nira biubiu ni vakacagau tiko na soqo bibi qo, ia era na sega ni vakatarai tale mai loma.\nE tekivu na soqo ena sere “Veivakacaucautaki” (Praise Service), oti e gole sara yani ena itutunivunau o Joseph F. Rutherford. Levu era via kila sara ga se cava ena tukuni. So tale era sega ni dabe vakamalua. Era mani kerei mera dabe ra qai vakarorogo. Kena irairai ni se qai tekivu na vunau, se sega ni dua e raica na ivivi ni isulu levu e vesu toka e cake.\nE vosa o Brother Rutherford ena ulutaga: “Sa yaco mai na Matanitu ni Kalou.” Rauta ni dua veimama na aua na kena voqa tiko ena vanua ni soqo na bi ni domona, ni vakamacalataka na nodra yaloqaqa na parofita e liu mera parofisaitaka na yaco mai ni Matanitu ni Kalou. Ni sa vakarau cava nona ivunau, e taroga, “O ni vakabauta ni sa tekivu veiliutaki tiko na Tui lagilagi?” Era sauma na vakarorogo nira kailavaka: “Io!”\nE kacivaka o Brother Rutherford: “Moni lesu gona ina yalava, o kemuni na luve ni Kalou cecere! Sa veiliutaki na Tui! Oni na tukuna yani e veivanua. Koya gona kacivaka, kacivaka, kacivaka.”\nEna gauna vata qori, e lutu na ivivi sulu e vesu toka e cake qai volai tu kina: “Kacivaka na Tui kei na Matanitu.”\nE nanuma lesu o Ray Bopp: “Dua na ka na nodra kurabui na vakarorogo.” E vakamacalataka o Anna Gardner na kena “yavavala na duru ena levu ni vakasausau.” E tukuna o Fred Twarosh: “Dua ga na gauna nodra duri na vakarorogo.” E kaya o Evangelos Scouffas, “E vaka ga e dua na kaukaua e dreti keimami mai na idabedabe me keimami duri, qai lakovata na tonawanawa ni mata i keimami.”\nLevu era tiko ena soqo qori era sa kacivaka tiko na itukutuku ni Matanitu ni Kalou. Vaka ga era vakaukauataki mera vakayacora e dua tale na inaki ni Kalou. Tukuna o Ethel Bennecoff ni gauna era lesu kina na Gonevuli ni iVolatabu, “keimami sa qai gumatua ga vakalevu salavata kei na loloma.” O Odessa Tuck e se yabaki 18 ena gauna ya, e kaya ni oti na soqo e gu na lomadra mera ciqoma na veisureti “O cei ena lako?” E kaya: “Au sega ni kila na vanua meu gole kina, se cava meu cakava kei na sala me vakayacori kina. Au kila ga niu via vakataki Aisea, nona tukuna: ‘O yau qo! Moni talai au!’” (Aisea 6:8) E tukuna o Ralph Leffler: “Na siga vakatubuqoroqoro qori e itekitekivu sara ga ni cakacaka lavotaki ni kena kacivaki na itukutuku vinaka ni Matanitu ni Kalou e sa roboti vuravura nikua.”\nSa rauta me dua dina na gauna vakairogorogo ena keda ivolatukutuku na soqo mai Cedar Point, Ohio ena 1922! E kaya o George Gangas, “Na soqo qori e uqeti au sara ga meu kua ni dau calata na soqo va qori.” Ni vakasamataka lesu, e kaya ni se sega vakadua ni calata e dua. E vola o Julia Wilcox: “Ni tabaki noda ivola na ka me baleti Cedar Point ena 1922, e dau lesu sara ga noqu vakanananu ena gauna ya. Au dau tukuna tu ga, ‘Vinaka vakalevu Jiova nomuni vakatara meu tiko tale ga ena siga ya.”\nMe vakataki keda ga nikua, e tiko eso na ka eda dau guilecava dredre me baleta na soqo ni veiwasewase, vakabibi na kena e uqeta na lomada, e vakayaloqaqataki keda, eda lomana kina vakalevu na noda Kalou kei na nona Tui. Nida vakasamataka lesu na gauna qori, e gu tale ga na lomada meda kaya, “Vinaka vakalevu Jiova nomuni vakatara meu tiko tale ga ena siga ya!”\nMatanivola era Via Kila e Levu\nE volai ena veivanua kece na matanivola “ADV” e kabi ena vunikau, veivale kei na porokaramu ni soqo. Era via kila sara ga na tiko ena soqo na kena ibalebale. *\n“E vakabiri ena duru kei na katuba na pepa vulavula e volai kina na matanivola lelevu na ADV. Keimami taroga se cava e vakaibalebaletaka, e sega ni dua e kila, ke ra kila mada ga, era na sega ni tukuna.”—Edith Brenisen.\n^ para. 14 Nikua e se sega tu ga ni kilai na kena ibalebale. E sega tale ga ni kune e dua na itaba ena vanua e maroroi kina na keda itukutuku makawa.\nRogoci na Masu ena Sala Vakasakiti\nErau yaco totolo yani o Arthur kei Nellie Claus me rawa ni dua nodrau idabedabe vinaka. E kaya o Arthur: “Au vakarorogo vinaka sara tu ga.” Ia e qai mosi vakasauri na ketena. E via lomalomarua, e mani biubiu ga mai na vanua ni soqo ni kila ni na sega ni vakatarai me lesu tale. E tarogi koya e dua na dauveivuke, “Cava o via biubiu kina ena gauna va qo?” E kila o Arthur ni dodonu ga me biubiu.\nNi lesu mai, e rogoca sara o Arthur na rogo levu ni vakasausau ena loma ni vanua ni soqo. E vaqara sara e dua na vanua e tuba me rogoca kina na ka e tukuni tiko, e mani raica e dua na vanua e rawa ni kaba kina me yaco ina delavuvu ni vale, rauta ni 4.8 na mita. Oti sa qai curuma e dua na vanua e tadola tu na kena katubaleka.\nE raica sara nira toka e kea e vica na mataveitacini, eratou irovi koya sobu tiko e vunau. Eratou na musuka ena dua vata na gauna na wa e vesu tu kina na ivivi sulu levu e volai tu kina eso na ka. Ia me rawa ni musu ena dua vata ga na gauna, ena vinakati e dua tale na isele. Vakacava e tiko tale ga vei Arthur e dua na isele leka gata ena gauna ya? Io. Dua na ka nodratou marau. Ratou mani waraka toka o Arthur kei na vo ni tacida na sikinala me ratou musuka na wa. Ni tukuna ga o Brother Rutherford “Kacivaka!” ena ikarua ni gauna, e ratou na cakava sara qori.\nEra vakamacalataka o ira na tiko e kea ni rairai vinaka qai lutu vakamatau na isulu e tolu na kena roka. E toka e lomadonu na droini kei Jisu.\nNi oti qori, ratou vakamacalataka na tacida ni ratou a vakayagataka na ikabakaba me ratou yaco kina e dela ni vale. Ni ratou sa toka e cake, a kau laivi sara na ikabakaba. E sega ni rawa gona me ratou siro sobu tale mai me ratou vaqara isele, ratou mani masuti Jiova me tala e dua na tacida me kauta yani vei ratou na isele. Ratou vakabauta sara ga na tacida qori ni sauma o Jiova ena sala vakasakiti na nodratou masu.\niMeli iMeli “Keimami sa Qai Gumatua ga Vakalevu Salavata kei na Loloma”


iKawalu ni Raivotu i Sakaraia—Qiqi kei na iSala Vakaturaga | Vulici\n“Ena yaco ke oni rogoca sara ga na vosa i Jiova na nomuni Kalou.”—SAKA. 6:15.\nSERE: 61, 22\nE vakadeitaki ira vakacava na dauveiqaravi ni Kalou na iotioti ni raivotu i Sakaraia?\nE uqeti keda vakacava na rua na ulunivanua kopa kei na qiqi?\nNa cava o nanuma me baleta na tarataravaki levu duadua e yaco tiko nikua?\n1, 2. Ni vakarau cava na ikavitu ni raivotu i Sakaraia, e vakacava tu na kedra ituvaki na Jiu e Jerusalemi?\nE LEVU sara na ka e veinanuyaka o Sakaraia ni sa vakarau cava na ikavitu ni nona raivotu. Sa yalataka oti o Jiova ni na lewai ira na dauveidabui ena vuku ni nodra ivalavala. E vakayaloqaqataki Sakaraia sara ga qori. Ia se sega ni dua na veisau e laurai. Era se tiko ga na dauveidabui kei ira na tamata ca. Kuria qori, na kena sega ni vakacavari na tara ni valenisoro i Jiova e Jerusalemi. Rawa vakacava nira biuta tu ga vakatotolo nodra itavi lesi vakalou? Vakacava e inaki ni nodra lesu ina nodra vanua mera qara ga na ka me baleti ira?\n2 E kila o Sakaraia ni o ira na Jiu era lesu i Jerusalemi era tamata vakabauta. O ira qo e “uqeta na lomadra na Kalou dina” mera biuta na nodra vale kei na veika vakabisinisi. (Esera 1:2, 3, 5) Era sa biuta mai na vanua era matau kina, mera toki ina vanua era vulagi kina e levu. Ke ka wale na valenisoro i Jiova, era na sega ni lakova e rauta ni 1,600 na kilomita na vanua dredre.\n3, 4. Na ituvaki dredre cava era sotava na Jiu era lesu i Jerusalemi?\n3 Vakacava mada na nodra ilakolako i Jerusalemi? De vica vata na aua nodra vakasamataka tiko na Jiu na nodra itikotiko vou. Era sa rogoca na totoka ni koro o Jerusalemi ena gauna makawa. O ira na itabaqase era a raica na lagilagi ni valenisoro qori. (Esera 3:12) Kaya mada ke o tomani ira, ena vakacava nomu raici Jerusalemi na nomu itikotiko vou? O na rarawa ni o raica ni sa tubua tu na irusarusa ni koro? O na vakatauvatana na vavaku ni bai kei Papiloni kei na bai kei Jerusalemi sa rusa tu, na kena matamata kei na vanua e dau tu kina na valeniyadra? Ia era nuidei na Jiu. Era sa raica oti na veivakabulai i Jiova ena nodra ilakolako balavu. Nira yaco i Jerusalemi, na imatai ni ka era cakava nodra vakaduria e dua na icabocabonisoro ena yavu ni valenisoro makawa mera vakacaboisoro kina vei Jiova e veisiga. (Esera 3:1, 2) E kena irairai ni na sega ni dua na ka ena vakayalolailaitaki ira.\n4 Era tara na valenisoro na Isireli, e vinakati tale ga mera tara na nodra veikoro. Era na tara vale, teitei, mera vakarautaka tale ga na kakana. (Esera 2:70) E dua dina na cakacaka levu. E vakasauri nodra tusaqati, e mosimosi tale ga. Era dei tiko ni se qai tekivu, ia e ca sara ni oti e 15 na yabaki nodra tusaqati voli. (Esera 4:1-4) Kena ivakaraitaki ena 522 B.G.V., a tarova o tui Perisia na tara valenisoro. E sega gona ni macala na ka ena yaco ena koro qo!—Esera 4:21-24.\n5. Na cava e cakava o Jiova ni tarovi na nodra cakacaka nona tamata?\n5 E kila vinaka o Jiova na ka era vinakata nona tamata. E mani uqeti Sakaraia ena iotioti ni raivotu me vakadeitaka vei ira na Jiu ni lomani ira, e marautaka na ka kece era cakava, e yalataka ni na taqomaki ira ke ra tomana tale nona cakacaka. E yalataka o Jiova me baleta na tara ni valenisoro: “Ena yaco ke oni rogoca sara ga na vosa i Jiova na nomuni Kalou.”—Saka. 6:15.\n6. (a) E tekivu vakacava na ikawalu ni raivotu i Sakaraia? (Raica na imatai ni iyaloyalo.) (b) Na cava eratou duidui roka kina na ose?\n6 Na ikawalu kei na iotioti ni raivotu i Sakaraia e rairai vakadeitaka sara ga noda vakabauta. (Wilika Sakaraia 6:1-3.) Raitayaloyalotaka mada: Eratou gutuwa mai ena “tadrua ni rua na ulunivanua. . . kopa” e va na qiqi, e vaka ga me ratou lai ravuravu. Eratou duidui roka na ose ratou dreta tiko na qiqi. Qo me vakaduiduitaki ratou na dauvodo ose. E taroga sara o Sakaraia: “Na cava qo?” (Saka. 6:4) Ni vakaibalebale vei keda na raivotu qori, eda na via kila sara ga.\nO Jiova e se vakayagataki ira tiko ga nona agilosi mera taqomaki keda, mera veivakaukauataki tale ga\n7, 8. (a) Na cava e vakatayaloyalotaka na rua na ulunivanua? (b) Cava e kopa kina na ulunivanua qori?\n7 Ena iVolatabu, na ulunivanua e rawa ni vakatayaloyalotaka na matanitu se veiliutaki. Na ulunivanua ena raivotu i Sakaraia e tautauvata kei na rua na ulunivanua e cavuti ena parofisai i Taniela. Dua na ulunivanua e vakatayaloyalotaka na veiliutaki cecere i Jiova kei na kena veiliutaki tawamudu. Dua tale e vakatayaloyalotaka na Matanitu vakaMesaia ena veiliutaki i Jisu. (Tani. 2:35, 45) E tiko ruarua na ulunivanua qori ni tekivu veiliutaki o Jisu ena vulaibotabota ni 1914, rau qarava na itavi bibi me vakayacori na loma ni Kalou e vuravura.\n8 Na cava e kopa kina na ulunivanua qori? Me vaka ga na koula, e saulevu na kopa qai mareqeti. E vakarota tale ga o Jiova me vakayagataki na kaukamea taliva qo ena valeniveitavaki, oti e vakayagataki ena valenisoro e Jerusalemi. (Lako 27:1-3; 1 Tui 7:13-16) E veiganiti gona me kopa na rua na ulunivanua qo, ni dusia na totoka vakaoti ni veiliutaki i Jiova kei na Matanitu vakaMesaia, ni na vakataudeitaki keda na kawatamata, ena vu ni veivakalougatataki.\n9. O cei ratou vodo tiko ena qiqi, na cava nodratou itavi?\n9 Meda lesu mada ina qiqi. Na cava e vakatayaloyalotaka na qiqi kei ratou na vodo tiko? Eratou vodo tiko kina na agilosi, rairai vakaiwasewase se vakailawalawa. (Wilika Sakaraia 6:5-8.) Eratou biubiu mai ni ratou “rairai oti vua na Turaga ni vuravura taucoko” me ratou qarava e dua na itavi bibi. Na cava ya? Na qiqi kei ratou na vodoka tiko eratou talai me ratou yadrava eso na vanua e lesi vei ratou. E nodratou itavi me ratou taqomaki ira na dauveiqaravi i Jiova vei Papiloni, na “vanua ena vualiku.” Ena vakadeitaka o Jiova mera kua ni vakabobulataki tale na nona tamata vei Papiloni. E vakacegui ira sara ga na Jiu era tara valenisoro tiko ena gauna i Sakaraia! Era sega ni leqataka nodra veisaqati na meca.\n10. E vakadeitaki keda vakacava na parofisai i Sakaraia me baleta na qiqi kei ratou na vodoka tiko?\n10 Me vaka ga ena gauna i Sakaraia, e vakayagataka tale ga o Jiova ni lewe vuqa na agilosi mera veitaqomaki, mera vakaukauataki keda. (Mala. 3:6; Iper. 1:7, 14) Me tekivu mai nodra sereki na Isireli vakayalo ena nodra vakabobulataki vei Papiloni na Ka Levu ena 1919, e sega ni caka rawa na veitusaqati, ia e tete tiko ga na sokalou dina. (Vkta. 18:4) Nira taqomaki keda tiko na agilosi, meda kua ni leqataka de na vakabobulataki tale vakayalo na isoqosoqo i Jiova vei Papiloni na Ka Levu. (Same 34:7) Eda nuidei nira na bulabula tiko ga vakayalo na dauveiqaravi ni Kalou e veiyasa i vuravura. Nida vakasamataka na raivotu i Sakaraia, eda nuidei nida taqomaki ena kedrau iyaloyalo na ulunivanua.\n11. Na cava meda kua kina ni rerevaka na noda ravuti?\n11 Sa voleka qo mera duavata na iliuliu vakapolitiki ni vuravura i Setani mera vakarusai keda na tamata ni Kalou. (Isik. 38:2, 10-12; Tani. 11:40, 44, 45; Vkta. 19:19) E vakamacalataki ena parofisai i Isikeli na lewe ni mataivalu qo era vaka na o e ubia na vanua, era vodo ose mera mai valuti keda ena cudru levu. (Isik. 38:15, 16) * Vakacava meda rerevaki ira? Sega! Nida to tiko kei ira na mataivalu agilosi. Ena veivakararawataki levu, na mataivalu agilosi nei Jiova ni lewe vuqa, era na duavata mera taqomaki keda na tamata ni Kalou, mera vakarusai ira na saqata nona veiliutaki cecere. (2 Ces. 1:7, 8) Ena siga vakairogorogo dina! Ia o cei ena liutaka na mataivalu vakalomalagi i Jiova?\nO JIOVA E VAKAISALATAKA NONA TUI KEI NA BETE\n12, 13. (a) Na cava e vakaroti me cakava o Sakaraia? (b) Vakamacalataka se dusi Jisu Karisito vakacava na turaga e vakatokai o Sulina.\n12 E raivotutaka duadua o Sakaraia na walu na raivotu qori. Ia qo e vakaitavi sara ga ena ka e parofisaitaka me vakayaloqaqataki ira na tara tiko na valenisoro ni Kalou. (Wilika Sakaraia 6:9-12.) E vakaroti o Sakaraia me kumuna na siliva kei na koula vei Elitai, Tovaia, kei Jitaia—ratou qai lesu sara ga mai Papiloni—me cakava tale ga “e dua na isala vakaturaga” ena cau e kumuni. (Saka. 6:11) Vakacava e vakaroti o Sakaraia me vakaisalataki Serupepeli na Kovana ena yavusa i Juta, ni kawa i Tevita? Sega. Dua na ka nodra kurabui na tu e kea ni vakaisalataki Josua na Bete Levu.\n13 Kena ibalebale qori ni sa na tui na Bete Levu o Josua? Sega, baleta ni sega ni gole mai ena iyatukawa vakatui i Tevita. Na nona vakaisalataki e dusia tiko na gauna e se bera mai, oya e dua na tui ena dede nona veiliutaki, e bete tale ga. E vakatokai na bete levu ena veiliutaki vakatui me o Sulina. E vakamacalataka na iVolatabu ni qori o Jisu Karisito.—Aisea 11:1; Maciu 2:23, vmr.\n14. Na itavi cava ena qarava o Jisu ni sa Tui, e Bete Levu tale ga?\n14 Ni Tui o Jisu, e Bete Levu tale ga, ena liutaka na mataivalu vakalomalagi i Jiova. Ena gumatua o Jisu me raica mera bula vakacegu na dauveiqaravi ni Kalou ena vuravura torosobu qo. (Jere. 23:5, 6) Ena gauna se bera mai, ena liutaka o Karisito na nodra ravuti na veimatanitu me tokona na veiliutaki cecere ni Kalou, me taqomaki ira tale ga na dauveiqaravi i Jiova. (Vkta. 17:12-14; 19:11, 14, 15) Ni bera ni vakataulewa o Sulina, ena vinakati taumada me vakacavara e dua na cakacaka levu.\nENA TARA NA VALENISORO\n15, 16. (a) Na veivakasavasavataki kei na tarataravaki cava e vakayacori ena noda gauna, o cei e qarava tiko qori? (b) Cava ena yaco ni sa oti na Duanaudolu na Yabaki ni Veiliutaki i Karisito?\n15 Me kena ikuri, e lesi o Jisu me ‘tara na valenisoro i Jiova.’ (Wilika Sakaraia 6:13.) Ena gauna qo, na tarataravaki i Jisu e okati kina nona sereki ira na lotu vaKarisito dina vei Papiloni na Ka Levu, qai tauyavutaka tale na ivavakoso vaKarisito ena 1919. E lesia tale ga na “dauveiqaravi yalodina e vuku” me liutaka na cakacaka ena rara ni valenisoro levu vakayalo. (Maciu 24:45) E gumatua tiko o Jisu ni vakasavasavataki ira na dauveiqaravi ni Kalou, e vukei ira tale ga me savasava nodra sokalou.—Mala. 3:1-3.\n16 Ena loma ni Duanaudolu na Yabaki ni Veiliutaki, o Jisu ena vakalesui ira tale na kawatamata yalodina ina bula uasivi ena nodra veitokoni na 144,000 era na veiliutaki vakatui kei koya, era bete tale ga. Ni oti qori, era na bula ga ena vuravura sa vakasavasavataki na dausokalou dina ni Kalou. Io, sa na vakalesui na sokalou dina!\nVAKAITAVI ENA TARATARAVAKI\n17. Na veivakadeitaki cava e tukuna o Jiova vei ira na Jiu, e uqeti ira vakacava qori?\n17 E uqeti ira vakacava na Jiu ena gauna ya na itukutuku i Sakaraia? E yalataka o Jiova ni na sega ni yaco na leqa, ena taqomaki ira tale ga ena nodra cakacaka. Na nona vakadeitaka ni na taravaki na valenisoro, e rairai vakayaloqaqataki ira sara ga. Nira le lailai, era na qarava vakacava na itavi levu qori? Era sega tale ni qai vakatitiqa nira rogoca na ka e cavuta tarava o Sakaraia. E macala nira na veitokoni eso na tamata yalodina me vakataki Elitai, Tovaia kei Jitaia, ia e yalataka na Kalou ni levu tale era na ‘lako mai mera tara na valenisoro i Jiova.’ (Wilika Sakaraia 6:15.) Era nuidei na Jiu ni na tokoni ira na Kalou, era mani lesu totolo mera tomana na cakacaka ni se vakatabui tu. E kauta laivi sara o Jiova na vakatatabu ni vakataotaka na cakacaka, e vakacavari na valenisoro ena 515 B.G.V. (Esera 6:22; Saka. 4:6, 7) Ia e vakamacalataka na vosa i Jiova na ka vakatubuqoroqoro ena yaco ena noda gauna.\nO Jiova ena sega vakadua ni guilecava na loloma eda vakaraitaka vua! (Raica na parakaravu 18, 19)\n18. E vakayacori vakacava na Sakaraia 6:15 ena noda gauna?\n18 Nikua e vica vata na milioni era duavata ena sokalou dina, e gu tale ga na lomadra mera cautaka na nodra “iyau,” qori nodra gauna, kaukaua, kei na ka era taukena mera tokona kina na valenisoro levu vakayalo i Jiova. (Vkai. 3:9) Eda kila vakacava ni raica vakabibi o Jiova na noda veitokoni? Nanuma tiko ni o Elitai, Tovaia kei Jitaia ratou cautaka na iyaya e bulia kina o Sakaraia na isala vakaturaga. Na isala qori e “kedratou ivakananumi,” ni ratou a cau ena sokalou dina. (Saka. 6:14) Ena sega tale ga ni guilecava o Jiova na noda cakacaka kei na loloma eda vakaraitaka vua. (Iper. 6:10) Ena nanuma vinaka tu ga o Jiova me tawamudu.\n19. Me uqeti keda vakacava nikua na raivotu i Sakaraia?\n19 Na ka kece e vakayacori nikua me baleta na sokalou dina, e ivakadinadina matata ni nona veivakalougatataki o Jiova kei na nona veiliutaki o Karisito. Eda lewena e dua na isoqosoqo e dei, taqomaki qai tawamudu. “Ena yaco” na inaki i Jiova me baleta na sokalou savasava. Mo mareqeta nomu duavata kei ira na dauveiqaravi i Jiova, mo ‘rogoca sara ga na vosa i Jiova na nomu Kalou.’ O na rawa ni vakarurugi ena nona veitaqomaki noda Tui, e Bete Levu tale ga, vaka kina o ira na vodoka tiko na qiqi vakalomalagi. Mo tokona qai vakaitavi vakalevu ena sokalou dina. Ni o cakava qori, mo nuidei ni o Jiova ni lewe vuqa ena taqomaki iko me tawamudu ena ituvaki ca qo!\n^ para. 11 Me ikuri ni ivakamacala, raica “Taro na Dauwiliwili” ena Vale ni Vakatawa ni Me 15, 2015, t. 29-30.\niMeli iMeli Ena Taqomaki Iko na Qiqi kei na iSala Vakaturaga


Vakauta na imeli vei keimami VEITARATARA OQO\nVintage Chesterfield idabedabe kei cemuria\nNa Chesterfield idabedabe ena cemuria sa ikoya na noda mamare ka madila e dua mai vei ira tale eso, ka dau taura e dua na chesterfield vakasakiti idabedabe. Keitou vakubeci na droini makawa ia a solia me dua tale na vakanananu ena gauna oqo. Yavutaki ena mataqali tufting nei Chesterfield, eda tovolea me da veisautaka na kena bibi. Na dakuna o dau taleitaka na ligamu ena cecere duadua ga ni vakacegu levu. Na idabedabe kei na dakuna e sa caka mai na foam malumu ka rawa ni o marautaka e dua na vakaoti ni Saratoga. Sa kena ibalebale oqo ni sega ni dodonu mo veivukevuke na cushions sa sereka.\nNi yaco mai ki na cemuria, e vinaka cake tu se donu? E relies kece ena nomu rumu ni pepa ia keitou sa vakatura sara ga na cemuria e yasana ka lailai na kena gaunisala. O na rairai vakasamataka tiko na kedrau duidui na dodonu kei na cemuria na kena italanoa. Raitayaloyalotaka mada ni o tucake tu ena mata ni nomu chesterfield idabedabe. Na cemuria dodonu ena tiko ena yasamu imatau kei na dua na cemuria ena tiko ena nomu imawi. E sega walega ni dua na idabedabe rawarawa mo dabe kina ni ko sarava tiko na retioyaloyalo se kauta e dua na moce ena yakavi ni macawa. Ia e dua na chesterfield ni idabedabe ena dua na cemuria e kauta mai ena vakasama ni kalasi, eleilei, cecere, softness.\nMe vaka na roka eda dau placid karakarawa me da vakaraitaka kina na yabaki ni gauna oqo, ka solia e dua na marau vou kei na vakasama. Tufted ibulukau, matavinaka ka vakamareta, veiqaravi me dua na ivakatakilakila cecere ni chesterfield oqo idabedabe. Taga vulaitubutubu kei na density sipaji idusidusi vinaka ki na veika totoka idabedabe. Sa vakarautaki tu na digidigi ni veiqaravi me chesterfield na nomu idabedabe ka vakakina kevaka o sa vakacavara na itukutuku. Keimami dau tu ga eke me vukei kemuni mo ni vakacavara na decoration vinaka duadua ni vale.\nMataqali: Iyaya ni idabedabe ni rumu ni gade; Tolu na idabedabe\nItukutuku: Isulu; Yavamu ni kau; Kau tudei&kauvaro; Foam\nIrairai: Vintage iwalewale; E e Itali\nVanua me tekivutaki kina: Guangdong, Jaina\nYaca ni ivoli: Chesterfield idabedabe ena cemuria\nNaba ivakaraitaki: #0928\nIyaya ni waqana: Isulu\nItavi: Taura e dua na vakatulewa totolo; Vakayagataki ni moce; Decoration\nIvakarau(cm): 260L * 153W * 80H\nNi iyaya levu(cm): 153L * 103W * 85H, 117L * 158W * 85H\nMOQ: 5 vakatikora\nGauna ni Tabaivola: 30-45gauna\nVeisau ni ivakarau: FOB\nVosa ni sausaumi: T/T, 35% vakacuruilavo, vakatautauvatataki ni bera ni caka\nNi iyaya: Ikuri ni ni iyaya\nWarranty: 2 veiyabaki warranty me baleta na vale, 1 yabaki ni aniline kei na kakana leca\nSitivikiti: ISO9001; SGS;\n1~ 3: EPE ologa wavokita na idabedabe\n4~ 6: Foam corrugated kateni ologa ena tutu\n7~ 8: Kateni pepa ologa ena loma ni idabedabe, oka kina na kena e ra\n9~ 12: Vakavavakutaka ilati e tautuba.\nQ: O iko e dua na kabani ni manufacturer se veisau?\nE dua: O keda e dua na buli iyaya ni kena upholstery na ivoli mai na 1985.\nQ: Sa evei na nomu volau ni nona?\nE dua: Eda sa tiko ena Shunde, Foshan City, Guangdong na yasana, Jaina\nQ: Na cava na nomu veiqaravi ni volivoli?\nE dua: E tiko e dua na noda vakadikeva na volivolitaki. Kevaka e dua na veivakacacani mai na lori se ituvaki vinaka, eda na matanataka na iwali ka solia vei iko na vakasama.\nQ: Na cava na nomu MOQ?\nE dua: Na noda MOQ e 40HQ se 20GP(E rawa ni vakayagataki eso tale na isau), e rawa ni o veiwaki na ivoli duidui mo cokovata kina e dua na 40HQ se 20GP.\nQ: E rawa ni o cakava na veitarogi me baleta na cakacaka ni otela?\nE dua: Eda sa sotava na cakacaka me baleta na otela kei na iyaya kece sara e rawa ni veisoliyaka na veisaqasaqa ni buka me vaka na CA117, BS5852, BS7177, BS7176, kei E0/E1.\nQ: Na cava na nomu itavi levu ni ivoli?\nE dua: Eda sa ga vakayacoka Sofas, Sofabed, Meteresi, Recliners, kei na idabedabe.\nQ: E rawa beka ni 'u digitaka na roka?\nE dua: Io, e tiko eso na roka e tu vei keda me da digidigi mai na veimataqali iyaya me vaka na leca kakana e cake, PVC, PU, se isulu.\nQ: Na cava na kena gauna?\nE dua: Ni keirau sa ciqoma na vakacuruilavo, e rawa ni taura e 30 na ~ 35 na siga.\nQ: Na cava na vosa ni sausaumi?\nE dua: Na ivakarau ni sausaumi ena FOB ki na SHENZHEN waqa. T/T, 35% vakacuruilavo, vakatautauvatataki ni bera ni caka.\nQ: E tiko e dua na nomu ivotavota ni ivoli?\nE dua: Sega, Eda sa OEM ka ODM manufacturer, na ivoli kece e vakarawarawataka vei ira na noda kasitama.\nQ: E rawa ni cakava na volau ni nona na sabolo?\nE dua: Keitou rawa ni vakauta sara ga e loma ni isulu se leca na sabolo oqo. Na ODM ni ivoli e dodonu me lesi me icurucuru ni sabolo ni oti 10 na ota pcs ena lesu tale ki na icurucuru ni sabolo.\nQ: Na cava na Lotu warranty ni nomu ivoli?\nE dua: Na warranty ni sofas sa 2 veiyabaki ena loma ni vale, 1 yabaki ni leca e tautuba; Meteresi e 10 yabaki ni innerspring vale.\nVakaturi ni ivoli\nLeca ena gauna oqo Recliner\nKaukamea na idabedabe ni waqana\nleca loaloa ena loma ni senijiuri idabedabe na removable idabedabe ka lesu tale\nIyaya ni rumu ni gade ena gauna oqo vaka-Itali leca idabedabe, idabedabe vako, idabedabe tutu ni tutu


Levu Era Vosa vaKekchi Era sa Vulica na iVolatabu\nWILIKA ENA VOSA Afrikaans Albanian American Sign Language Amharic Arabic Arabic (Lebanon) Armenian Azerbaijani Basque Bicol Bislama Brazilian Sign Language Bulgarian Catalan Cebuano Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch Efik English Estonian Faroese Finnish Fon French Ga Galician Georgian German Greek Hebrew Hiligaynon Hungarian Iban Igbo Iloko Indonesian Isoko Italian Japanese Javanese Kamba Kannada Kekchi Kinyarwanda Kirghiz Kongo Korean Lingala Lithuanian Luganda Luo Luvale Malagasy Malay Malayalam Mam Maya Mingrelian Mongolian Myanmar Ndebele (Zimbabwe) Nepali Norwegian Nzema Oromo Pangasinan Persian Pidgin (West Africa) Polish Portuguese (Brazil) Portuguese (Portugal) Punjabi Rarotongan Romanian Russian Samoan Sango Sepedi Serbian (Cyrillic) Serbian (Roman) Shona Sidama Silozi Sinhala Slovak Slovenian Solomon Islands Pidgin Spanish Sunda Swahili Swedish Tagalog Tamil Tetun Dili Thai Tigrinya Turkish Twi Tzotzil Ukrainian Urhobo Uzbek Uzbek (Roman) Valencian Vietnamese Welsh Yoruba Zapotec (Isthmus) Zulu vakaViti\nO Marta e dua na iVakadinadina i Jiova e Guatemala. E vulica tiko na vosa vaKekchi me rawa ni wasea kina na itukutuku vinaka vei ira na vosataka na vosa qori. Dua na siga e raica ni biubiu mai valenibula e dua na tagane. E kila sara o Marta ni gole mai ena dua na koro ena veiulunivanua era vosa vaKekchi. E vakavudua mera vunau na tacida ena vanua qori. E golevi koya sara o Marta rau qai veivosaki vaKekchi.\nE mani sureti koya o Marta me vulica na iVolatabu. E vakadonuya, ia e kaya ni sega vua na ilavo me sauma nona vuli. E vakamacalataka sara o Marta ni sega ni saumi nodra caka vuli iVolatabu na iVakadinadina i Jiova. E kaya tale ga vua ni rawa ni rau vuli ena talevoni, ratou rawa ni tomani koya tale ga nona vuvale. E mani vakadonuya. Ni kila na vosa vakaSipeni, e solia vua o Marta e dua na ilavelave ni Vakadewa ni Vuravura Vou ena vosa vakaSipeni. E solia tale ga vua e dua na ivola ni vuli, Na Cava Sara Mada e Kaya na iVolatabu? ena vosa vaKekchi. Macawa tarava ga ratou vuli sara vakavuvale kei Marta ena talevoni. Ratou dau vuli vakarua e veimacawa. E kaya o Marta: “Au caka vuli ena vosa vakaSipeni, niu sega ni kila vinaka sara na vosa vaKekchi. Sa qai vakadewataka na ka keitou vulica ena vosa vaKekchi o tagane vei watina. Ratou kila vinaka na luvedrau na vosa vakaSipeni.”\nNa tagane qori e italatala ni nodratou lotu. E vakavulica sara vei ira nona lewenilotu na ka e vulica tiko ena iVolatabu. Dua na ka nodra taleitaka na ka era rogoca, ra via kila tale ga na sala e vulica kina na veika qori. Ni tukuna vei ira ni vuli iVolatabu tiko, ra tomani koya yadudua sara ena vuli. E veimacawa era dau soqoni vata e rauta ni le 15 mera vuli kei Marta ena talevoni. Toso na gauna, era biuta na gusunivosa ena talevoni me rawa nira rogoca kece na ka era vulica.\nGauna e tukuna kina o Marta vei ira nona qase ni vavakoso na vuli iVolatabu qori, e sikovi ira sara e dua na qase ni vavakoso ena nodra itikotiko. E mani sureti ira ena nona vunau na ivakatawa ni tabacakacaka * ena koro e dua na aua na kena yawa ni vodo ena lori, qai rua na aua ni taubaletaki. Era vakadonuya na gonevuli, ra qai tiko kina e le 17.\nOti e vica na macawa, era gole eso na tacida kei na ivakatawa ni tabacakacaka vei ira na gonevuli me va na siga. E veimataka, era na sarava ena jw.org, na vidio vakaivolatabu ena vosa vaKekchi. Era vulica tale ga na brochure, O Cei e Cakava Tiko na Loma i Jiova Nikua? E veiyakavi, era sarava na JW Broadcasting. E tuvanaka tale ga na ivakatawa ni tabacakacaka mera vakavulici yadudua na gonevuli.\nEna va na siga qori era vunau na tacida ena veikoro e kea, ra veisureti tale ga ena dua na soqoni lavotaki. Era sureti sara e le 47 era tiko ena soqoni mera vulica na iVolatabu. Era vakadonuya sara mera vuli e tinikadua na vuvale.\nOti e vica na vula, era tuvanaka na qase ni vavakoso me caka na soqoni, ena muanimacawa kece ena imatai ni koro era vunau kina. Nikua era soqoni wasoma tiko e rauta ni le 40. Dua na ka nodra marau na tacida nira tiko e le 91 ena iVakananumi ni Mate i Jisu.\nNi raica lesu o Marta na sala era mai vulica kina e levu na iVolatabu, e kaya: “Dua na ka noqu vakavinavinakataki Jiova. Eso na gauna au nanuma ni vakaiyalayala ga na ka au rawa ni cakava. Ia e rawa ni vakayagataki keda o Jiova meda vukei ira eso tale. E kila na lomadra na lewenikoro e kea, qai vagolei ira mai. E lomani ira dina o Jiova.”\n^ para. 5 Qo o ira na ivakatawa ni tabacakacaka ni iVakadinadina i Jiova. Era dau sikova e rauta ni 20 na ivavakoso ena dua na tabacakacaka.\niMeli iMeli Levu Tale Era Mai Vulica na iVolatabu


Na Vuna e Dredre Kina Meda Caka Vinaka—Mera Kila na Gone\nNa Vuna e Dredre Kina Meda Caka Vinaka\nO CEI e marau ni cakava o Saula na veika ca?— O Setani na Tevoro. Era marau tale ga na iliuliu ni lotu Vakajiu. Ni veisau o Saula e qai vakatokai me o Paula na tisaipeli ni Qasenivuli Levu, era sa cati koya na iliuliu ni lotu. O raica rawa na vuna ena dredre kina vua na tisaipeli i Jisu me caka vinaka?—\nNa veika dredre cava e sotava o Paula ni caka vinaka?\nDua na gauna e tukuna na bete levu o Ananaiasa vei ira e so mera sabaka na gusu i Paula. E bau saga tale ga o Ananaiasa me biu i valeniveivesu o Paula. E sotava e levu na veika dredre o Paula ni sa mai tisaipeli i Jisu. Me kena ivakaraitaki, era mokuti Paula na tamata ca ra qai tovolea mera vakamatei koya nira vakaviriki koya ena vatu lelevu.—Cakacaka 23:1, 2; 2 Korinica 11:24, 25.\nE levu era na sagai keda meda cakava na veika e sega ni marautaka na Kalou. Vakasamataka mada na veika oqo, E vakacava na levu ni nomu taleitaka na veika e vinaka? Ena rawa beka mo caka vinaka tiko ga nira na cati iko kina e so, me vakaraitaka ni o taleitaka dina na veika vinaka? E vinakati kina na yaloqaqa, se vakaevei?—\nDe o vaqaqa, ‘Na cava era cati keda kina e so nida caka vinaka? E sega li ni dodonu mera marau?’ Eda namaka mera marau. Era dau taleitaki Jisu na tamata ena vuku ni veika vinaka e cakava. Dua na siga era osota mai na lewe ni dua na koro na katuba ni vale e tiko kina o Jisu. Baleta ni a vakabulai ira tiko na tauvimate o koya.—Marika 1:33.\nIa so na gauna era sega ni taleitaka na veika e vakavuvulitaka o Jisu. E dau vakavuvulitaka na veika e dodonu, ia e so era cati koya baleta ni tukuna na ka dina. Oqo na ka e yaco e Nasareci, na koro e susugi kina o Jisu ni curu ina nodra valenilotu na Jiu.\nE tabaka kina o Jisu e dua na ivunau totoka mai na iVolatabu. Era taleitaka na tamata ni se qai tekivu. Era kurabuitaka na vosa vinaka e lako mai gusuna. E dredre mera vakabauta ni oqo ga na gonetagane e susugi ena nodra koro.\nIa e qai tukuna tale o Jisu e dua na ka. E vakamacalataka na gauna e vakadonui ira kina na Kalou na tamata era sega ni Jiu. Era cudru na tiko e valenilotu nira rogoca na vosa i Jisu oya. O kila na vuna?— Era nanuma ni vakadonui ira ga na Kalou. Era nanuma nira uasivi cake vei ira na vo ni tamata. Era cati Jisu ena vuku ni vosa e tauca. O kila na ka era via cakava vua?—\nE kaya na iVolatabu: ‘Era dreti koya ina ibili ni koro. Era kauti koya cake sara ina bati ni delana mera lai biligi koya sobu me rawa kina ni mate. Ia e curu maliwai ira ga o koya.’—Luke 4:16-30.\nNa cava era via vakamatei Jisu kina o ira oqo?\nKe yaco vei iko oya, o na lesu tale vei ira mo lai tukuna tale na ka e baleta na Kalou?— Ena vinakati mo yaloqaqa, se vakaevei?— Ni oti e dua na yabaki e lesu tale i Nasareci o Jisu. E kaya na iVolatabu: E “vakatavulici ira e na nodra valenilotu.” E tukuna tiko ga na ka dina o Jisu baleta ni sega ni rerevaki ira na sega ni lomana na Kalou.—Maciu 13:54, VV.\nEna dua na Siga ni Vakacecegu a tiko o Jisu ena vanua e tiko kina e dua na tamata liga mate. E tiko vei Jisu na kaukaua ni Kalou me vakabulai koya kina. Ia era veileti kei Jisu e so. Na cava e qai cakava na Qasenivuli Levu?— E tarogi ira taumada: ‘Ke dua na nomuni sipi e lutu ina qara ena Siga ni Vakacecegu, dou na sega beka ni vueta?’\nIo, era na cakava oya vua na sipi ena Siga ni Vakacecegu, na siga e dodonu mera vakacegu kina. E qai kaya o Jisu: ‘E vinaka cake mo vukea na tamata ena Siga ni Vakacecegu, baleta ni uasivi cake na tamata mai na sipi!’ E dodonu ga me vukei koya na tamata liga mate o Jisu, me vakabulai koya!\nE tukuna o Jisu vua na tamata oya me dodoka na ligana. E vakabulai ena gauna sara ga oya. Sa duatani na nona marau! Ia vakacava o ira na veileti? Era marau tale beka ga?— Sega. Sa qai kaukaua ga na nodra cati Jisu. Era curu i tuba mera lai bosea mera vakamatei koya!—Maciu 12:9-14.\nE vaka tale ga kina nikua. Veitalia se cava eda cakava, eda na sega ni vakamarautaki ira kece na tamata. E dodonu gona meda digia se o cei meda vakamarautaka. Kevaka eda digia na Kalou o Jiova kei Luvena, o Jisu Karisito, e dodonu meda dau cakava na ka erau vakavuvulitaka. Ia ke da cakava oya, o cei ena cati keda? O cei ena vakadredretaka meda caka vinaka?—\nO Setani na Tevoro. O cei tale ga?— O ira e vakacalai ira na Tevoro mera vakabauta na veika e sega ni dodonu. A tukuna o Jisu vei ira na iliuliu ni lotu ena nona gauna: “A tamamudou na tevoro, ia dou sa via kitaka na gagadre ca ni tamamudou.”—Joni 8:44.\nNa Tevoro e taleitaki ira e levu na tamata. A vakatokai ira o Jisu mera “vuravura.” Na cava na “vuravura” e cavuta oya o Jisu?— Daru raica mada na Joni wase 15, tikina e 19. Eda wilika kina na vosa i Jisu oqo: “Kevaka dou sa vakavuravura, ena lomana na kai nona ko vuravura; ia ni dou sa sega ni vakavuravura, ka ni’u sa digitaki kemudou mai vuravura, sai koya oqo sa cati kemudou kina ko vuravura.”\nE macala ni vuravura e cati ira na tisaipeli i Jisu era okati kina na tamata kece era sega ni imuri i Jisu. Na cava e cati ira kina na tisaipeli i Jisu o vuravura?— Vakasamataka mada. O cei e liutaki vuravura tiko?— E kaya na iVolatabu: “Sa tu na vuravura taucoko e na kaukauwa ni Vunica.” Na vunica oya o Setani na Tevoro.—1 Joni 5:19, VV.\nO sa qai raica na vuna e dredre kina meda caka vinaka?— O Setani kei na nona vuravura erau vakadredretaka na noda caka vinaka. Ia e tiko e dua tale na vuna. O se nanuma tiko na vuna oya?— Daru vulica ena Wase 23 ni ivola oqo nida sucu kaya mai na ivalavala ca. Eda na sega li ni marautaka na gauna sa na sega kina na ivalavala ca, na Tevoro, kei na vuravura e liutaka tiko oqo?—\nNi sa takali na vuravura oqo, na cava ena yaco vei ira na caka vinaka?\nE yalataka na iVolatabu: “Sa takali tiko yani na vuravura.” E kena ibalebale oqo nira na takali o ira era sega ni imuri ni Qasenivuli Levu. Era na sega ni vakatarai mera bula tawamudu. O kila o cei ena bula tawamudu?— E kuria na iVolatabu: “[O] koya ga sa vakayacora na loma ni Kalou sa tu dei ka tawa mudu.” (1 Joni 2:17, VV) Io, o ira ga na caka vinaka, era cakava na “loma ni Kalou,” era na bula tawamudu ena vuravura vou ni Kalou. O koya gona kevaka mada ga ena mani dredre, eda na vinakata ga meda caka vinaka, se vakaevei?—\nDaru wilika mada na tikinivolatabu oqo era vakaraitaka na vuna e sega kina ni rawarawa na noda caka vinaka: Maciu 7:13, 14; Luke 13:23, 24; kei na Cakacaka 14:21, 22.\nKA ME CAKA ENA SOKALOU VAKAVUVALE\nVinakata na Kalou me Vukei Keda\nVulica qo vata kei luvemu me kila na sala me nuitaki Jiova kina.\niMeli iMeli Na Vuna e Dredre Kina Meda Caka Vinaka\nLagata na Sere ni Doudou


The Fiji Times » Era kaci ni kere bula: Gauna\nEra kaci ni kere bula: Gauna\nE KAILA ni kere bula sa sega ni rogo. Era kaila talega ni kere bula na lewe vuqa era vakaisulu loaloa tu ka ra kaya tiko, Jisu au sa via bula. Oqori na vanua esa mai yala toka kina na i talanoa nei Suliasi Gauna Tuiwai, yabaki 71, na turaga ni Lomati, Kabara, Lau ka a tiko vua na i solisoli ni yalo ni tara valenilotu kei na Vale ni Vanua.\nE kaya ni veika e cavuta tiko na nona kaila ni kere bula tiko oya,e salavata tiko na veika vata sara ga era cavuta na oba vakaoba na tamata ka ra vakaisulu loaloa era tucake tu era ka ra vakarorogo tiko ki na domo malumu e voqa tiko mai e na tutu ni vunau.\nKaya e na nona rai sara tu ga yani sa raica na nodra sa raica na Turaga.\n?Au rai vinaka sara tu ga yani, au sa raica na Turaga ni sa siro mai na vatavata e tucake tu kina. Nona siro ga mnai koya sa wasei ira na lewe vuqa era duri tu e ra,? kaya.\nTomana ka kaya ni nodra gole tu mai koya na Turaga e vakadodonu sara tu ga yani vei koya.\n?Ni qai lako mai vei au, sa vaka talega me?u vuka tu e macawa.?\nE kaya ni nona raica rawa ga na Turaga sa kailavaka yani ka vaka ne: ?Jisu, au sa via bula!?\nKuria ka kaya ni nona kacivaka yani sa via bula sa salavata na nona sa dodoka yani na ligana.\n?E a dodo ga mai na ligadra na turaga ka tara ga na qeteqete ni ligaqu.\n?Koya ga livaliva ka ribaki au mai Yalobi e Waya ka vakavuna me?u davo kina, e yacovi au tale e na tiki ni gauna oqori.\n?E curuma na noqu qavokavoka,? e kaya.\nA sega ni dau tucake rawa vakataki koya o Gauna, e dau vukei koya me duri na marama watina o Gade Railala.\n?E qai kidacala o buinigone au sa tucake tu.?\nE a davo no o Railala ka qai kidacala ni sa kacivi koya o Gauna ka kaya: ?Yadra, yadra mada, au sa tucake rawa ko i au. Raici au mada mai.?\nA taroga o Railala ka kaya se e vakaevei.\n?Keirau sa sota kei Jisu!? e sauma yani o Gauna.\nKuria ka kaya ka salavata na nona sa buno: ?Rai mai, rai mai.?\n?Au tu sara tu ga e na tut ni noqu vale oqo au sa raica sara na buca au rogoca sara na domo.\n?Kaya ga na loqu, domo i Jisu. Ia, e vaka toka e dua na ba ni kacu e lele toka e vunikacu ka saga na yaloqu me?u tavuki me?u raici koya na i taukei ni domo ko ya.\n?Noqu rai sara yani au raica sara na liga ni Turaga ni savu ruarua tu na ligana me vaka e dau laurai tu e na vuqa na kena i vakatakarakara.?\nE kaya o Gauna ni nona tarai koya e vaka sara ga ni sa bula mai nma mate levu e tauvi koya tiko e na tiki ni gauna sara ga ko ya.\n?E liu au se malumalumu toka, ia, e na gauna oqo e sa qai kaukauwa cake sara.?\nTomana ka kaya ni vica na vanua e a la?ki masulaki kina me bula, ia, e ole ga e na vuku ni mosi.\nE kaya e na nona duri rawa ga oya e sa sorova na veilakoyaki ka curu ki tautuba ka la?ki yacova na nona vakatoqiqi no e veitavioka e na nona saga e dua na ka me vakayacora.\n?Au tarabe ga oqori au sa qiqi ka?u sa qai tovolea vakataki au me?u tucake rawa tale mada,? e kuria e na vuku ni kaukauwa ni yalo e na nona gadreva me yavalata na yagona.\nE la?ki saga me cavu tavioka kei na veicakacaka eso ka vakayacora tiko e na loma ni va na vula ka sega ni via cegu.\nTini sara na nona gole ki tauni ka vakaititoko voli.\nE kaya o Gauna sa dau karaci koya na watina me kua ni gole ki tauni e na vuku ni tuvaki ni nona bula.\nIa, e kaya o Gauna na Kalou oqo e na raica tiko kevaka eda na sasagataki keda me da bula, ena kila o Koya ni qase oqo e via bula tiko.\n?Kevaka e na via davo no ga, e na kila na qase oqo e na vinakata me davo no ga.?\nKaya o koya lewe levu era kilai koya era dau vakasalataki koya me gole ki na dua na mata masumasu, ia, e sauma ka kaya ni sa masu tale tikoga.\nKaya o koya ni na vinaka cake me na tekivu mada ga e Jeruisalemi e na nona masulaki mada ga e liu.?\n?Ko i au mada ga, au sega ni vakabauta ni?u na bula rawa tale. E vakatalega kina o ira era kilai au e Lautoka kei Suva.\nE sa qai masuta vagumatua na Kalou ka sega tale ni bau kerekere ni sa gadreva me bula.\nE vaka ne na qaqa ni nona masu: ?Turaga au sega ni koto, au sa via bula. au via cakacaka na qele ko ni solia vei au. Ko ni qai vakadavori au. Sega ! au vuta ni koto.?\nE yaco tiko na veika oqo e na vula o Maji ni 2010 e na nona sa toki yani ki na tiki ni nona qele e Tokavuci, Tomuka mai Drasa Vitogo ka a vakaitikotiko taumada kina.\nE sega ni vulagi o Gauna e mua-i-ra me vaka ni a matai ga ni vanua e mai vakaitaukei koya kina ena gauna e a biuta mai kina na matasawa mai nakoro e na vuku ni tatau ni tuaraga nona i tubutubu.\nSa i koya talega e keri e a tekivu kina na nona vakaitavitaki koya kina e na i matai ni gauna e na tara valenilotu e na 1965, ka sa i tekitekivu me sa okati koya ena loma ni lotu.\nNi qai namaka na kena i kuri tale yani.